title: Jaakko Seise

text: Salmissa hän toimi aktiivisesti yhteiskunnallisessa elämässä ja sai itselleen lempinimen ”Salmin keisari”. Seise oli puuhamiehenä muun muassa paikallisessa nuorisoseurassa ja oppikouluhankkeessa. Sisällissodan sytyttyä hän oli tammikuussa 1918 perustamassa Salmin suojeluskuntaa ja toimi myös sen esikuntapäällikkönä. Kaksi vuotta myöhemmin Seise oli sokeutumisestaan huolimatta mukana Aunuksen retkikunnassa ja kuului myös aluetta hallinneeseen Aunuksen väliaikaiseen hoitokuntaan. Seisen tyttären Ninan puoliso oli niin ikään Aunuksen retkellä mukana ollut laivanvarustaja Ragnar Nordström.


title: Jaakko Seise

text: 1930-luvulla Seise kiinnostui kansallissosialismista ja oli vuoden 1933 eduskuntavaaleissa Suomen Kansan Järjestön ehdokkaana omalla listallaan Viipurin läänin itäisessä vaalipiirissä. Hän sai yhteensä 630 ääntä, joista 520 tuli Salmin pitäjästä. Seisen äänimäärä oli lähes neljäsosa koko SKJ:n äänisaaliista.


title: Caernarfonshire

text: Caernarfornshire () on yksi Walesin 13 historiallisesta historiallisesta kreivikunnasta ja entinen hallinnollinen kreivikunta. Merkittävimmät asutuskeskukset ovat Bangor, Betws-y-Coed, Caernarfon, Conwy, Llandudno, Porthmadog ja Pwllheli.


title: Liikuntapiirakka

text: Liikuntapiirakka kiteyttää viikoittaisen terveysliikuntasuosituksen kuvalliseen muotoon ja helpottaa suosituksen hahmottamista.


title: Liikuntapiirakka

text: Liikuntapiirakan esittämä terveysliikuntasuositus perustuu Yhdysvaltain terveysviraston julkaisemiin suosituksiin, jotka on koottu tieteellisen kirjallisuuskatsauksen pohjalta. Ensimmäinen liikuntapiirakka ilmestyi vuonna 2004. Liikuntapiirakka uudistettiin vuonna 2009 vastaamaan tuoreimpia terveysliikuntasuosituksia.


title: Liikuntapiirakka

text: Liikuntapiirakka kertoo terveyden edistämiseksi tarvittavan viikoittaisen liikuntamäärän ja antaa esimerkkejä liikuntamuodoista. Kestävyysliikuntaa sekä lihaskuntoa ja liikehallintaa kohentavan liikunnan minimiannokset on ilmaistu erikseen. UKK-instituutin julkaisema liikuntapiirakkakortti soveltuu muun muassa liikuntaneuvonnan välineeksi.


title: Liikuntapiirakka

text: Eri ryhmille suunnatut liikuntapiirakat


title: Liikuntapiirakka

text: Aikuisille (18–64-vuotialle) suunnatun liikuntapiirakan mukaan kestävyyskuntoa voi parantaa liikkumalla viikoittain vähintään 2 t 30 minuuttia reippaalla tai 1 t 15 minuuttia rasittavalla tasolla. Lihaskuntoa ja liikehallintaa tulisi harjoittaa vähintään 2 kertaa viikossa. Terveyttä edistää liikunta, joka vastaa teholtaan reipasta kävelyä ja kestää vähintään 10 minuuttia kerrallaan. Suositellun liikunnan vähimmäismäärän voi siis koota useista vähintään 10 minuutin yhtäjaksoisista liikuntakerroista.


title: Liikuntapiirakka

text: 13–18-vuotiaille tarkoitetussa nuorten liikuntapiirakassa kehotetaan liikkumaan päivittäin vähintään 1 t 30 minuuttia ja ainakin puolet tästä ajasta tulisi liikkua reippaasti. Lihaksia pitäisi kuormittaa 3 kertaa viikossa.


title: Liikuntapiirakka

text: Yli 65-vuotialle suunnitellussa liikuntapiirakassa suositukset ovat lähes samanlaiset kuin 18–64-vuotiaiden piirakassa. Yli 65-vuotialla on kuitenkin korostettu lihaskunnon ja notkeuden säilyttämistä sekä tasapainon kehittämistä 2–3 kertaa viikossa.


title: Liikuntapiirakka

text: Lisäksi on tehty soveltavat liikuntapiirakat aikuisille:Niissä suositellun liikunnan määrä noudattaa perinteistä aikuisille suunnattua terveysliikuntasuositusta, mutta ehdotetuissa liikuntamuodoissa on otettu huomioon toimintakyvyn aleneminen.


title: Bovington Camp

text: Bovington Camp on Britannian armeijan hallussa oleva tukikohta, joka sijaitsee Dorsetin kreivikunnassa, Englannissa. Tukikohta perustettiin 1899 jalkaväen kouluttamista varten. Lähellä sijaitseva Lulworth Camp kuuluu myös tukikohtaan. Bovington Campissa sijaitsee The Tank Museum -panssarimuseo.


title: Bovington Camp

text: Brittiläinen sotilashenkilö T. E. Lawrence kuoli tukikohdassa 1935 loukkaannuttuaan sen lähellä tapahtuneessa moottoripyöräonnettomuudessa.


title: Palos de la Frontera

text: Palos de la Frontera, myös Palos, on kunta Etelä-Espanjassa Atlantin rannikolla Huelvan maakunnassa. Huelvaan on matka noin 10 kilometriä.


title: Palos de la Frontera

text: Palos de la Fronterasta Kristoffer Kolumbus lähti vuonna 1492 ensimmäiselle purjehdukselleen etsimään meritietä Aasiaan, mutta hän päätyi Amerikkaan. Kylä on Kolumbus-tutkimuksen keskuspaikka.


title: Palos de la Frontera

text: Kunnan väkiluku oli vuoden 2016 väestönlaskennan mukaan 10 785 ja asukastiheys noin 215 asukasta/km².


title: Ecco

text: Ecco Sko A/S on tanskalainen jalkinevalmistaja. Yrityksen on perustanut Karl Toosbuy vuonna 1963. Hän osti tyhjäksi jääneen tehtaan ja alkoi valmistaa naisten jalkineita Venus-tuotemerkillä.


title: Ecco

text: Ecco-kenkiä myydään 3 000 myymälässä ympäri maailmaa, ja niitä valmistetaan noin 12 miljoonaa paria vuodessa. Yrityksen omistaa nykyisin perustajan tytär Hanni Toosbuy Kasprzak.


title: Ecco

text: Eccolla on omia nahkatehtaita Alankomaissa, Portugalissa, Indonesiassa ja Thaimaassa. Ne myyvät kolmanneksen tuotannostaan muille valmistajille. Jalkineet valmistetaan pääosin Slovakiassa, Japanissa, Kyproksella, Thaimaassa, Indonesiassa, Portugalissa, Kiinassa ja Intiassa. Osan kenkätehtaista omistaa Ecco, osa toimii sopimusvalmistajina.


title: Ecco

text: Ecco tuli 1970-luvun lopulta alkaen tunnetuksi erityisen mukavista kengistään. Ensimmäinen malli oli nimeltään Ecco Joke. Se oli tehty vaaleanruskeasta pehmeästä nahasta, sen kärki muistutti louferia tai purjehduskenkää, ja sen paksuun pohjaan oli kohokuvioitu Ecco-logo. Sitä seurasivat Ecco Free- ja Ecco Time -mallit. Vuonna 1980 Joke-mallia oli valmistettu jo miljoona paria ja seuraavana vuonna, jolloin lanseerattiin tenniskenkää muistuttava Ecco Soft -malli, jo kaksi miljoonaa paria.


title: Ecco

text: Sittemmin Eccon kenkämallisto on laajentunut monenlaisiin tyyleihin. Ecco-kengät kuuluvat ylempään hintaryhmään, ja niiden päämarkkinat ovat Länsi-Euroopassa, Pohjois-Amerikassa ja Aasiassa.


title: Riitta-Stiina Päätalo

text: Riitta-Stiina Päätalo (o.s. Neulikko), tunnetummin Riitu Päätalo (8. helmikuuta 1896 – 7. heinäkuuta 1974) oli kirjailija Kalle Päätalon äiti. Hän esiintyy yhtenä tärkeimmistä henkilöhahmoista Päätalon omaelämäkerrallisessa Iijoki-sarjassa. Riitu oli naimisissa Hermanni Päätalon kanssa vuodesta 1913 saakka. He saivat kahdeksan lasta, josta yksi kuoli muutaman kuukauden ikäisenä.


title: Riitta-Stiina Päätalo

text: Riitu Päätalo oli kotoisin Taivalkosken Metsäkylästä, josta joutui alle kymmenvuotiaana huutolaiseksi vanhempien kuoltua. Riitun täti opetti hänelle kuppauksen taidon, jota Riitu harjoitti koko elämänsä ajan. Mentyään naimisiin Hermanni Päätalon kanssa he asettuivat Jokijärvelle Mäkelän vanhaan meijerikamariin.


title: Riitta-Stiina Päätalo

text: He siirsivät mökin 1920-luvun alussa ostamalleen Kallioniemen tilalle. .


title: Riitta-Stiina Päätalo

text: Riitu oli vanhoillislestadiolainen, joskin taipuvainen vapaamielisyyteen, eikä koskaan väittänyt olevansa täydellinen uskovainen. Luonteeltaan Riitu oli kaksijakoinen, usein raudanluja ja kova etenkin lapsilleen kun he olivat pieniä, toisinaan tuntemattomienkin ihmisten vastoinkäymiset saivat hänet pois tolaltaan. Etenkin toisen poikansa Mannen traagisen puukotuksen ja kuoleman jälkeen hän vaipui usein synkkyyteen ja saattoi itkeä pienestäkin asiasta. Toisaalta Riitu oli valoisa, eikä vaipunut epätoivoon edes miehensä vaikean mielisairauden aikana, jolloin perheen toimeentulo oli riippuvainen kunnan tuesta, Kallen metsätöistä sekä Riitun vähäisistä kuppausrahoista.


title: Riitta-Stiina Päätalo

text: Riitu Päätalo uskoi, toisin kuin isä Hermanni, poikansa Kallen kirjailijanlahjoihin alusta alkaen, ja kannusti tätä kehittämään lahjaansa.


title: Riitta-Stiina Päätalo

text: Pirjo Leppänen on esittänyt Riitu Päätaloa kolmessa Kalle Päätalo -aiheisessa elokuvassa sekä useissa näytelmissä.


title: Skalaarikenttä

text: Skalaarikenttä eli skalaarifunktio on matematiikassa ja fysiikassa käytettävä nimitys reaaliarvoisesta tai kompleksiarvoisesta funktiosta. Skalaarilla tarkoitetaan matematiikassa reaalilukua (formula_1) tai kompleksilukua (formula_2) ja fysiikassa mitattavaa suuretta. Skalaarifunktion lähtöjoukko on vektoriavaruus, joka on yleensä Euklidinen avaruus, ja jonka vektorit eli pisteet kuvautuvat maalijoukossa skalaareiksi. Skalaarikentän eräs laajennus on vektorikenttä, jonka maalijoukon alkiot ovat vektoreita ja joka on siten vektoriarvoinen funktio eli vektorifunktio. Matemaattisesti skalaarikenttä voidaan ilmaista formula_3 tai formula_4


title: Skalaarikenttä

text: Skalaarikenttä on olemassa riippumatta käytetystä koordinaatistosta, jolloin kaikki koordinaatistomuunnokset säilyttävät kentän ominaisuudet.


title: Skalaarikenttä

text:
Eräs tapa luokitella skalaarikenttiä on käytettävä lähtöjoukko.
Vektoriavaruus voi olla pintana kaksiulotteinen, jolloin jokainen piste määritetään kahdella koordinaatilla. Koordinaatit voidaan järjestää koordinaattipariksi eli kaksipaikkaiseksi vektoriksi, jolloin pisteet voidaan merkitä matematiikassa esimerkiksi formula_5. Kaksiulotteinen pinta voi olla taso, pallo tai mielivaltainen pinta, jolle voidaan virittää toimiva koordinaatisto.


title: Skalaarikenttä

text: Tasopinnalla toimiva skalaarikenttä voisi olla lumen syvyys pihamaalla tuiskuisan yön jälkeen. Silloin jokaisen pihamaan pisteestä mitataan "kepillä" lumen syvyys ja kirjataan se skalaarifunktion arvoksi. Muita esimerkkejä ovat järven pintaveden lämpötila tai metallilevyn lämpötila eri kohdissa lämmön johtavuuskokeessa. Jos pinta on pallo, kuten esimerkiksi maapallo, voidaan koordinaatistoksi valita pituus- ja leveyspiirin koordinaatit. Pallopinnan skalaarikenttä voi silloin olla esimerkiksi meteorologiassa ilmanpaine, lämpötila ja sademäärä, maanmittauksessa korkeudet merenpinnasta tai fysiikassa putoamiskiihtyvyyden arvo eri pisteissä.


title: Skalaarikenttä

text: Tilan koordinaatit vaativat kolme paikkakoordinaattia, jolloin jokainen piste ilmoitetaan merkinnällä formula_6. Esimerkiksi huoneen lämpötila sen eri kohdissa on skalaarikenttä. Meteorologiassa ilmakehän lämpötila, paine ja kosteus ovat skalaarikenttiä, samoin fysiikassa kappaleen sähkövarauksen tiheys, sähkökenttä ja sähkövirran tiheys tai planeetan painovoiman potentiaalikenttä sen lähiavaruudessa.


title: Skalaarikenttä

text: Edelliset skalaarikentät ovat stabiileja kenttiä, mutta jos niiden arvot muuttuvat ajan kuluessa, ovat kentät ei-stabiileja. Jokaisen pisteen koordinaattien lisäksi tarvitaan aikakoordinaatti, joka muuttuessaan ilmaisee muutoksen ajallista jatkumoa. Samassa pisteellä on eri aikoina eri arvo, jolloin tilan koordinaatistoksi tulee valita neljä muuttujaa eli formula_7, missä viimeinen muuttuja ilmaisee aikaa.


title: Skalaarikenttä

text: Maaston kartassa korkeudet voidaan merkitä värisävyillä tai korkeuskäyrinä, jossa samaa korkeusarvoa edustavat pisteet yhdistetään toisiinsa tasa-arvokäyriksi. Samaa numeerinen aineisto voidaan kuvata kolmiulotteiseksi korkokuvioksi


title: Skalaarikenttä

text: Erilaisia kenttiä voidaan muuntaa operaattoreilla, jolloin tulokseksi saadaan uusi kenttä, eli skalaari- tai vektorifunktio. Gradientti ilmaisee skalaarikentän suurimman muutoksen suunnan ja suuruuden. Kun skalaarikentästä otetaan gradientti syntyy uusi vektorikenttä. Myös roottori, joka ilmaisee skalaarikentän arvojen "pyörteisyyttä", antaa vektorikentän. Divergenssi taas ilmaisee vektorikentän lähteisyyttä, eli onko vektorivuon tiheys suuri vai pieni, ja sen tuloksena syntyy skalaarikenttä. Skalaarikentän suunnattu derivaatta annetussa suunnassa on edelleen skalaarikenttä. Laplacen operaattori muuttaa vektorikentän toiseksi vektorikentäksi. Gradientti, divergenssi, roottori ja Laplacen operaattori ovat koordinaatistoriippumattomia kenttiä. Esimerkki operaattoreiden keskinäisistä riippuvuuksista on funktion "f" skalaaripotentiaali, joka kuvaa vektorikentän "u" skalaarikentäksi, jolloin "u" on funktion "f" gradientti.


title: Löberödin linna

text: Löberödin linna on Ruotsissa Eslövin kunnassa sijaitseva rakennus. Ei ole varmaa, että koska Löberödin säteritila on perustettu, mutta siitä on ensimmäiset maininnat 1400-luvulla. Varmaa on, että se on kuulunut useille Tanskan ja Skånen tärkeille aatelissuvuille.


title: Löberödin linna

text: Paikalla on sijainnut harmaakivestä tehty Anne Brahen 1620-luvulla rakennuttama linna. Anne Brahen kuoleman jälkeen linna meni perinnöksi hänen sisarpuolensa Esle Brahen pojalle Henrik Ramelille ja säilyi Ramelin suvussa yli 140 vuotta. Nykyisen päärakennuksen rakentamisen aloitti skånelainen linnanrakentaja "Bygge-Hans" Ramel, joka muun muassa rakensi pohjoisen siiven ja korvasi neliskulmaisen tornin nykyisellä kahdeksankulmaisella. Koko rakennukseen tehtiin uusi harjakatto ja puutarhan puolelle tehtiin kolmisivuinen lisärakennus. Christina Sparren ja Jacob de la Gardien aikana tehtiin paljon muutoksia: esimerkiksi tiiliseinät rapattiin, lisärakennuksen yläosaa muutettiin kirjaston valaisemiseksi, kanava otettiin pois ja tehtiin uusia talousrakennuksia. Puutarhaa laajennettiin, sinne tehtiin kasvihuone, englantilainen puutarha ja rakennettiin järvi.


title: Löberödin linna

text: 1996 laitettiin linna myyntiin ja 1997 se siirtyi Knut Ramelille. Sittemmin linna, puisto ja kaikki rakennukset on remontoitu; osittain palautettu vanhaa, mutta myös uudistettu ajanmukaiseksi. Päärakennuksen modernisointi ja remontti on tehty tukholmalaisen arkkitehdin Greger Palmstiernan piirustusten mukaan. Puiston restauroinnin suunnittelivat maisema-arkkitehti Barbara Johnson Klagstorpista ja Mats Knutsson Sjöbosta.


title: Karpeet

text: Karpeet (Parmeliaceae) on maljajäkälien lahkoon kuuluva heimo. Siinä missä jäkälillä sekovarressa yleensä on kaksi kerrosta, alempi ja ylempi kerros, tämän heimon joillakin lajeilla on varsinaisen yläosan päällä eräänlainen kolmas kerros.


title: Yiläinen kirjaimisto

text: Yiläinen kirjaimisto on tavukirjoitusjärjestelmä, jota käytetään Kiinassa puhutun yin kielen kirjoittamiseen. Kirjaimiston uskotaan olevan peräisin Tang-dynastian ajalta (618–907), mutta vanhimmat säilyneet kirjoitukset ovat 1400-luvun lopulta.


title: Yiläinen kirjaimisto

text: Kirjaimisto standardoitiin sichuanin-yin kirjoittamista varten vuonna 1974. Ennen standardointia erilaisten kirjainten määrä oli kahdeksan ja kymmenen tuhannen välissä. Standardoitu yiläinen kirjaimisto sisältää kirjainmerkkiä, mikä tekee siitä laajimman standardoidun tavukirjoitusjärjestelmän.


title: FS Cosmao (1861)

text: Cosmao oli Ranskan laivaston vuonna 1861 vesillelaskettu puurunkoinen Cosmao-luokan korvetti, joka luokiteltiin myöhemmin risteilijäksi.


title: FS Cosmao (1861)

text: Alus tilattiin Cherbourgin laivastontelakalta ja sen köli laskettiin 26. marraskuuta 1856. Alus laskettiin vesille 10. kesäkuuta 1861 ja se otettiin palvelukseen 28. helmikuuta 1862.


title: FS Cosmao (1861)

text: Alus poistettiin alusluettelosta 29. kesäkuuta 1881.


title: FS Dupleix (1861)

text: Dupleix oli Ranskan laivaston vuonna 1861 vesillelaskettu puurunkoinen Cosmao-luokan korvetti, joka luokiteltiin 2. luokan risteilijäksi.


title: FS Dupleix (1861)

text: Alus tilattiin Cherbourgin laivastontelakalta ja sen köli laskettiin 9. lokakuuta 1856. Alus laskettiin vesille 28. maaliskuuta 1861 ja se otettiin palvelukseen 26. helmikuuta 1862.


title: FS Dupleix (1861)

text: Alus poistettiin alusluettelosta 2. heinäkuuta 1887.


title: Cochemiea

text: Cochemiea on muutamalajinen kaktuskasvisuku, joka on läheistä sukua syyläkaktuksille ("Mammillaria"). Kasvien pölytyksestä huolehtivat kolibrit, mikä on harvinaista syyläkaktuksilla. Lisäksi DNA-sekvenssitiedot osoittavat "Cochemiea"-lajien erillisyyttä varsinaisista syyläkaktuksista. Suku on saanut tieteellisen nimensä erään Baja Californian alkuperäisasukasryhmän mukaan. Suvun paras tuntomerkki on pitkänomainen, putkimainen ja vastakohtainen punainen kukka, josta heteet ja emin vartalo pistävät esiin.


title: Cochemiea

text: "Cochemiea"-lajien varret ovat pitkänomaisia, lieriömäisiä ja kierteisesti asettuneiden nystyjen peittämiä. Kasvit ovat maitiaisnesteettömiä. Ne muodostavat usein monivartisia mättäitä, joiden varret ovat pystykasvuisia tai maanmyötäisiä. Varren pituus voi nousta metriin ja läpimitta voi olla seitsemän senttimetriä. Piikkien kiinnittymiskohdat eli areolit ovat kahdenlaisia, ja niissä on vaihtelevan tyyppisiä piikkejä. Keskuspiikki on koukkumainen.


title: Cochemiea

text: Kukat sijaitsevat nystyjen hangoissa ja ovat avoinna päivisin. Ne ovat kapean putkimaisia, vastakohtaisia, usein S:n muotoisia. Hedelmä on pallomainen, paljaspintainen, väriltään punainen tai purppuraan vivahtava, avautumaton ja kärjestään arpinen. Siemenet ovat mustia ja syväkuoppaisia.


title: Cochemiea

text: Suvun viisi lajia kasvavat Meksikossa Kalifornian niemimaalla (Baja California). Anderson, E. F. 2001: The Cactus Family. - Timber Press, Portland, Oregon. ISBN 0-88192-498-9.


title: Coleocephalocereus

text: Coleocephalocereus on muutaman lajin käsittävä brasilialainen kaktuskasvisuku. Sen erikoistuntomerkki on kovera kefalio eli verson osa, johon kukat kehittyvät, mihin tieteellinen nimikin viittaa. Muita tuntomerkkejä ovat pitkänomaiset varret, lepakoiden suorittama pölytys (kukat avautuvat yöllä) ja tyvirei’illä avautuvat hedelmät. Suvun lähimmät sukulaiset lienevät melonikaktukset ("Melocactus"), joiden kukat, hedelmät ja siemenet ovat samanlaisia kuin "Coleocephalocereus"-suvussa.


title: Coleocephalocereus

text: Kasvit ovat enemmän tai vähemmän pystykasvuisia tai maanmyötäisiä, toisinaan tyvestä haarovia. Varret voivat saavuttaa viiden metrin pituuden ja uurteita niissä on 6–35. Piikkiryhmät (areolit) sijaitsevat tiiviisti ryhmittyneinä. Piikit ovat hentoja tai vahvoja, neulamaisia, väriltään vaihtelevia ja jopa 45 cm pitkiä.


title: Coleocephalocereus

text: Kukat kehittyvät kefalioihin, jotka sijaitsevat varren kärjessä tai sivulla ja ovat vajonneet varteen. Niissä on vaaleaa villamaista karvaa ja pitkiä, tukevia sukasia. Kukat ovat putkimaisia, kellomaisia tai suppilomaisia, pituudeltaan 2–8 cm. Kukan tyvi on paljas tai harvasuomuinen. Hedelmä on marjamainen, muodoltaan pallomainen tai nuijamainen, sileäpintainen ja väriltään punainen tai purppurainen. Se avautuu tyveltään rei’illä. Siemenet ovat pallomaisia tai päärynän muotoisia, mustia ja nystyisiä.


title: Coleocephalocereus

text: Suku kasvaa Brasiliassa, tarkemmin sanottuna São Paulossa, Rio de Janeirossa, Espirito Santossa, Bahiassa ja Minas Geraisissa.


title: Coleocephalocereus

text: Suvun lajeja ovat seuraavat kuusi:Joskus ainakin lajia "C. goebelianus" on kaupan huonekasviksi (oma havaintoni).


title: Coleocephalocereus

text: Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9.


title: Tajaé

text: Tajaé on maalaiskunta ja sen keskuspaikka Nigerin Tahouan alueen Illélan departementissa. Se sijaitsee 30 kilometriä Illélasta etelään. Kunnassa on 78 900 asukasta (vuonna 2012).


title: Tajaé

text: Tajaén kunnan pinta-ala on arviolta 506 neliökilometriä. Se rajoittuu lännessä Illélan departementin Illélan ja koillisessa Badaguichirin, idässä Bouzan departementin Allakayen ja Birni N’Konnin departementin Malbazan sekä etelässä Malbazan ja Tsernaouan kuntiin. Seutu kuuluu Sahelin ja Sudanin siirtymävyöhykkeeseen. Kunnan alueella on useita vadeja ja ajoittain kuivuvia järviä.


title: Tajaé

text: Kuntaan kuuluu 27 kylää ja heimoryhmää sekä lähes 70 pikkukylää. Asukkaat ovat tuaregeja, hausoja ja fulbeja. Hallintoon osallistuvat kunnan lisäksi kantonin päällikkö Illélassa, tuaregien päällikkö Tajaéssa, fulbejen päällikkö Birni N’Konnissa sekä kylien ja heimoryhmien päälliköt. Vallitseva uskonto on islam. Lisäksi on muutamia animisteja.


title: Tajaé

text: Seudun pääelinkeinot ovat maanviljely, karjanhoito ja keräily. Tärkeimmät viljelykasvit ovat hirssi, durra, lehmänpapu, maapähkinä sekä vihannekset ja hedelmät. Kotieläimiä ovat naudat, lampaat, vuohet, kamelit, aasit ja hevoset. Lisäksi harjoitetaan käsityöammatteja ja kaupankäyntiä. Kunnassa pidetään viidet viikoittaiset markkinat. Karjaa, nahkaa, vuotia ja sipulia viedään myytäväksi Nigeriaan.


title: Tajaé

text: Kunnan läpi kulkee Tahouan ja Birni N’Konnin välinen asfaltoitu maantie RN29 sekä Birni N’Konnin ja Illélan välinen päällystämätön tie. Palveluihin kuuluu 44 alakoulua, yläkoulu, terveyskeskus, synnytyslaitos ja kolme terveysasemaa. Väestöstä 33 % on puhtaan juomaveden piirissä.


title: Colby Robak

text: Colby Nicky Robak (s. 24. huhtikuuta 1990 Dauphin, Manitoba, Kanada) on kanadalainen jääkiekkopuolustaja, joka pelaa SM-liigajoukkue Vaasan Sportissa. Hän on pelannut urallaan aiemmin myös yhteensä 47 NHL-ottelua tehden neljä syöttöpistettä ja keräten 25 jäähyminuuttia. Elite Prospects -sivuston mukaan Robak on hyvällä koolla ja peliälyllä varustettu kahden suunnan puolustaja, joka luistelee ja avaa peliä hyvin. Hän kykenee pelaamaan myös varsin fyysisesti.


title: Colby Robak

text: Robak syntyi Manitoban Dauphinissa, mutta hän kasvoi Gilbert Plainsissa. Robak sai ensimmäiset luistimensa 3-vuotiaana ja aloitti jääkiekkoilun 4-vuotiaana. Brandon Wheat Kings varasi hänet 77. pelaajana WHL:n varaustilaisuudessa 2005. Robak pelasi kauden 2005–2006 MMHL-junioriliigan Parkland Rangersissa, jonka jälkeen hän siirtyi kaudeksi 2006–2007 Wheat Kingsiin. Robakin tulokaskausi toi siellä 39 runkosarja- ja yhdessä playoff-ottelussa tehot 2+3=5. Hän edusti kauden aikana myös Manitoban joukkuetta Kanadan talvikisoissa. Kaudella 2007–2008 Robak teki WHL:n runkosarjassa 30 tehopistettä. Hän pelasi kauden aikana myös CHL Top Prospects Gamessa.


title: Colby Robak

text: Florida Panthers varasi Robakin toisella kierroksella 46. pelaajana . Kaudella 2008–2009 hän oli Wheat Kingsin WHL-joukkueen tehokkain puolustaja tehoilla 13+29=42. Kaudella 2009–2010 Robak sijoittui tehoilla 16+50=56 liigan puolustajien pistepörssissä kolmanneksi. Hän voitti myös koko WHL:n tehotilaston lukemalla +56 ja palkittiin WHL Plus-Minus Awardlla. Robak valittiin kauden päätteeksi liigan itäisen konferenssin toiseen tähdistökentälliseen. Wheat Kings isännöi WHL-kauden päätteeksi Memorial Cup -lopputurnausta, jossa joukkue eteni finaaliin. Mestaruuden vei lopulta kuitenkin OHL-joukkue Windsor Spitfires selvin lukemin 1–9.


title: Colby Robak

text: Toukokuussa 2010 Robak teki kolmivuotisen tulokassopimuksen Florida Panthersin kanssa. Hän pelasi kauden 2010–2011 kokonaan AHL-joukkue Rochester Americansin vahvuudessa. Robakin tulokaskausi toi 76 runkosarjaottelussa tehot 7+17=24. Kauden 2011–2012 hän pelasi suurimmaksi osaksi Panthersin uudessa farmijoukkueessa, San Antonio Rampagessa, jonka tehokkain puolustaja Robak oli tehoilla 9+30=39. Hän pelasi kauden aikana ssa. Robak debytoi samalla kaudella myös Panthersin NHL-joukkueessa, jossa hän pelasi kolme runkosarjaottelua ilman tehopisteitä. Robak teki NHL-debyyttinsä 12. helmikuuta 2012 vieraissa New York Islandersia vastaan. Hän sai ottelussa jääaikaa 14.40 minuuttia ja Robak keräsi teholukeman +2, johon Panthersista ottelussa ylsi vain myös Tyson Strachan. Kauden 2012–2013 hän pelasi suurimmaksi osaksi Rampagessa osin myös tammikuuhun 2013 kestäneen NHL:n työsulun vuoksi. Robak oli joukkueen tehokkain puolustaja tehoilla 5+18=23. Hän pelasi Panthersissa kauden aikana 16 runkosarjaottelua tehden yhden syöttöpisteen. Heinäkuussa 2013 Robak teki Panthersin kanssa kaksivuotisen ja yksisuuntaisen jatkosopimuksen.


title: Colby Robak

text: Syksyn 2013 harjoitusleirin päätteeksi Panthers lähetti Robakin siirtolistan kautta farmijoukkue San Antonio Rampageen. Hänet nostettiin takaisin Panthersin NHL-vahvuuteen runkosarjan lopulla maaliskuussa 2014. Robak pelasi 16 runkosarjaottelua tehden kaksi syöttöpistettä, kunnes hänet lähetettiin runkosarjan päätyttyä huhtikuussa taas siirtolistan kautta farmiin. Alkukaudella 2014–2015 Robak pelasi Panthersin NHL-joukkueen vahvuudessa seitsemän runkosarjaottelua ilman tehopisteitä, kunnes joulukuussa 2014 seura kauppasi hänet Anaheim Ducksiin vaihdossa hyökkääjä Jesse Blackeriin ja kesän kuudennen kierroksen varausvuoroon. Robak pelasi Ducksissa viisi runkosarjaottelua tehden yhden syöttöpisteen, kunnes tammikuussa 2015 seura asetti hänet siirtolistalle. Koska mikään toinen NHL-seura ei napannut Robakia vuorokauden kuluessa, Ducks lähetti Robakin farmijoukkue Norfolk Admiralsiin, jossa hän pelasi kauden loppuun.


title: Colby Robak

text: Syyskuussa 2015 Robak teki vapaana agenttina vuoden mittaisen AHL-sopimuksen Rochester Americansin kanssa. Vuotta myöhemmin, syyskuussa 2016 hän liittyi ammattilaistry-out -sopimuksella NHL-joukkue Calgary Flamesin harjoitusleirille, mutta Robak jäi kuitenkin ilman jatkosopimusta. Hän teki lokakuussa vuoden mittaisen AHL-sopimuksen seuran farmijoukkue Stockton Heatin kanssa. Marraskuussa Robak vaihtoi AHL-seuraansa ja siirtyi Utica Cometsiin. Syksyllä 2017 hän liittyi jälleen ammatilaistry-out -sopimuksella Calgary Flamesin harjoitusleirille ja jäi sen päätteeksi ilman jatkosopimusta. Robak teki lokakuussa taas vuoden mittaisen AHL-sopimuksen Stockton Heatin kanssa. Hänet valittiin kauden päätteeksi 2017–2018 joukkueensa "vuoden mieheksi" arvokkaasta työstään seurayhteisöä kohtaan.


title: Colby Robak

text: Lokakuussa 2018 Robak siirtyi loppukauden 2018–2019 kattavalla sopimuksella SM-liigajoukkue Vaasan Sportiin oltuaan alkukauden ilman sopimusta.


title: Colby Robak

text: Robak pelasi alle 18-vuotiaiden MM-kilpailuissa vuonna 2008, jolloin hän voitti maailmanmestaruuden.


title: Odžibwan kieli

text: Odžibwa on ryhmä ojibway-intiaanien puhumia algonkin-kieliryhmään kuuluvia kieliä. Ryhmään kuuluvat keski-, itä-, luoteis- ja länsiodžibwa, severninodžibwa, ottawa ja chippewa. Myös algonkin voidaan lukea odžibwan alle. Odžibwan eri variantteja puhuu äidinkielenään yhteensä ihmistä, joista valtaosa asuu Kanadassa. Yhdysvalloissa on vuoden 2000 väestönlaskennan mukaan 800 odžibwan puhujaa.


title: Vénus-luokka

text: Vénus-luokka oli Ranskan laivaston kahden aluksen muodostama puurunkoinen risteilijäluokka.


title: Nzima

text: Nzima on nigeriläis-kongolainen kieli, jota puhutaan Ghanan lounaisosassa ja Norsunluurannikon kaakkoisosassa. Se kuuluu kwa-kielten ryhmään ja on läheistä sukua ahantan ja jwira-pepesan kielille. SIL Internationalin mukaan nzimaa puhui Ghanassa äidinkielenään ihmistä vuonna 2000 ja Norsunluurannikolla ihmistä vuonna 1993.


title: Radiot.fi

text: Radiot.fi on RadioMedian ja Yleisradion yhteistyössä tuottama ilmainen verkko- ja mobiilipalvelu, jonka kautta voi kuunnella ilmaiseksi kaikkien suomalaisten radiokanavien lähetyksiä. Radiot.fi-palvelun betavaihe käynnistyi kesäkuussa 2014 ja valmis palvelu tuli käyttöön saman vuoden syksyllä. Erotuksena muihin nettiradiopalveluihin Radiot.fi on kotimainen palvelu, jonka kehitystyössä ovat olleet mukana kaikki kotimaiset radiokanavat.


title: Radiot.fi

text: Radiot.fi-sovelluksen kautta on kuunneltavissa 80 kotimaista radiokanavaa: kaikki Ylen kanavat sekä suurin osa Suomessa toimivista kaupallisista radiokanavista. Sovelluksessa olevien paikallisradioiden kuuntelu ei ole maantieteelliseen sijaintiin sidottua, vaan kaikki kanavat kuuluvat kaikkialla Suomessa. Radiokanavia ja niiden ohjelmia voi lisätä suosikeiksi, jolloin niitä on helpompi löytää ja kuunnella. Bassoradion, Classicin, FUN Tampereen, Iskelmän, KISSin, HitMixin, NRJ:n, Radio Cityn, Radio Dein, Radio Helsingin, Radio Nostalgian, Radio Novan, Radio Pookin, Radio SUNin, Radio Vaasan sekä Ylen kanavien ohjelmia voi kuunnella myös jälkikäteen.


title: Radiot.fi

text: Sovellusta voi käyttää tietokoneella tai sen voi ladata Windows-, iPhone- ja Android-älypuhelimeen tai iPad- ja Android-tableteihin.


title: Radiot.fi

text: Palvelun on toteuttanut suomalainen IT-asiantuntijatalo Reaktor.


title: Kimbundu

text: Kimbundu on Angolassa Luandan maakunnassa puhuttu bantukieli. Sitä puhuu vuoden 2012 The World Factbookin mukaan äidinkielenään neljä miljoonaa ihmistä.


title: Kimbundu

text: Kimbundusta käytetään myös nimiä ”pohjois-mbundu” tai ”luandan-mbundu” erotuksena Angolan itäosassa puhutusta mbundun eli umbundun kielestä.


title: Lapsen Maailma

text:
Lapsen Maailma on kuukausittain ilmestyvä erikoisaikakauslehti, joka käsittelee lasten ja nuorten kasvatusta sekä lastensuojelukysymyksiä. Se on suunnattu lapsiperheille ja lasten kanssa työskenteleville. Lehden levikki on 14 858 (LT 2015). Lapsen Maailman kustantaja on Lastensuojelun Keskusliitto.
Lastensuojelun Keskusliitto ja sen myötä myös Lapsen Maailma -lehden ensimmäinen versio, Lapsi ja nuoriso, perustettiin 27.11.1937. Ennen lehden perustamista Suomessa ilmestyi kaksi kilpailevaa lastensuojelulehteä, joiden tilalle uusi lehti perustettiin. Ensimmäisenä päätoimittajana toimi Keskusliiton puheenjohtaja, Turun lastensuojelujohtaja Daniel Hedman. Alussa pienilevikkisen lehden toimittamisesta jouduttiin luopumaan sodan ajaksi 1942–44, kunnes rahatilanteen parantuessa lehden toimittamista jälleen jatkettiin.


title: Lapsen Maailma

text: Vuonna 1973 lehden nimi muutettiin ajan hengen mukaisesti ja siitä tuli Lapset ja yhteiskunta. Vuonna 1989 lehden nimeksi vakiintui Lapsen Maailma. Järjestö- ja ammattilehdestä tehtiin laajoja lukijapiirejä kiinnostava monipuolinen aikakauslehti, jonka aiheiksi nousivat kasvatus, lapset, perhe-elämä ja lastensuojelu. Samalla aloitettiin lehden aktiivinen markkinointi, jonka myötä levikki kasvoi 6 000:sta yli 30 000:een. Lehdestä tuli tällöin myös merkittävä tulonlähde Lastensuojelun Keskusliitolle.


title: Lapsen Maailma

text: Lapsen Maailma käsittelee myös mediakasvatusaiheita julkaisemalla mediakasvatusnurkka-palstaa, jonka sisältöä tehdään yhteistyössä Mediakasvatusseuran kanssa.


title: Lapsen Maailma

text: Lehden kolumisteina toimivat Heikki Hiilamo, Johanna Korhonen sekä Anni Kytömäki.


title: Lapsen Maailma

text: Lapsen Maailma on Aikakauslehtien Liiton sekä Kulttuuri-, mielipide- ja tiedelehtien liitto Kultti ry:n jäsen. Lehden artikkeleita on uudelleenjulkaistu lukuisia kertoja Kultin julkaisemassa asunnottomien myymässä Iso Numero -katukulttuurilehdessä.


title: Lintu sininen

text: Lintu sininen (televisioesityksessä käytetty myös nimekettä Sininen lintu; ; ; ven. "Sinjaja ptitsa") on vuonna 1976 ensi-iltansa saanut George Cukorin ohjaama yhdysvaltalais-neuvostoliittolainen fantasiaelokuva, jonka pääosissa ovat Elizabeth Taylor, Jane Fonda ja Cicely Tyson. Elokuva oli ensimmäinen virallinen Yhdysvaltain ja Neuvostoliiton välinen tekemä elokuva.


title: Lintu sininen

text: "Lintu sininen" perustuu Maurice Maeterlinckin näytelmään "Sininen lintu" ("L’oiseau bleu", 1908), jonka pohjalta Hugh Whitemore, Alfred Hayes ja Aleksei Kapler laativat elokuvan käsikirjoituksen. Elokuva on viides valkokangassovitus näytelmästä. Näytelmästä on tehty kaksi mykkäelokuvaa vuosina 1910 ja 1918, äänielokuva vuonna 1940 ja animaatioelokuva vuonna 1970. Toisin kuin edeltäjänsä, "Lintu sininen" sai heikon vastaanoton kriitikoilta ja yleisöltä.


title: Lintu sininen

text:
Maalta kotoisin olevat sisarukset Mytyl ja hänen veljensä Tyltyl pääsevät fantasiamaailmaan, ja heidän matkansa varrella he tapaavat monien asioiden, kuten kissan, koiran, valon, tulen ja leivän, ihmismuotoja.
Alun perin Katharine Hepburn ja Shirley MacLaine oli palkattu elokuvan pääosiin, mutta he molemmat vetäytyivät projektista ennen kuvausten alkua. "Lintu sinisen" budjettina oli 12 miljoonaa dollaria, ja elokuva kuvattiin Moskovassa ja Leningradissa Neuvostoliitossa. Elokuvan kuvaukset alkoivat 20. tammikuuta 1975. Kuvauksien aikana elokuvan englannin kieltä puhuvien ja venäjän kieltä puhuvien tuotantoryhmien kommunikointi oli melkein mahdotonta. Ohjaaja Cukor turvautui usein viittomakieleen jotta tulisi ymmärretyksi. Cukorille tuli myös kuvauksien aikana ongelmia Jane Fondan ja Cicely Tysonin kanssa. Elokuvan kuvaukset saatiin päätökseen 11. elokuuta 1975.


title: Lintu sininen

text: "Lintu sininen" sai Yhdysvaltain-ensi-iltansa 5. huhtikuuta vuonna 1976, jolloin elokuvan teatterilevityksestä vastasi 20th Century Fox. Suomessa elokuva sai ensi-iltansa 9. joulukuuta vuonna 1977. "Lintu sininen" sai heikosta vastaanotosta huolimatta parhaan fantasiaelokuvan Saturn-ehdokkuuden, mutta palkinnon sai lopulta "Luoja lippalakissa". "Lintu sininen" on julkaistu VHS:nä ja DVD:nä.


title: Timo (sarjakuva)

text: Timo on Kivi Larmolan sarjakuva-albumi, jonka on julkaissut Kumiorava vuonna 2013. Albumin tarina on 1980-luvun Helsinkiin sijoittuva mukaelma Georg Büchnerin näytelmästä "Woyzeck" (1837).


title: Consolea

text: Consolea on opuntioille ("Opuntia") läheinen Karibian alueella kasvava kaktuskasvisuku. Ne eroavat mantereella kasvavista opuntioista erityisesti haarautumistavaltaan ja kärkinivelten rakenteen perusteella. Suvun tieteellinen nimi on Charles Lemairen antama v 1862 Palermon kasvitieteellisen puutarhan silloisen johtajan Michelangelo Consolen kunniaksi.


title: Consolea

text: "Consolea"-kaktukset ovat kookkaita ja puumaisia, joko yksi- tai monirunkoisia. Rungot ovat nivelettömiä ja piikkisiä, tavallisesti liereitä. Rungon sivulta tai latvasta eroaa nivelikkäitä haaroja. Nivelet ovat pallomaisia, soikeita tai usein epäsäännöllisiä. Lehdet ovat vähäpätöisiä ja karisevat varhain. Piikkirykelmissä (areolit) on karvoja, glokidioita (väkäskarvoja) ja piikkejä, ja toisinaan ne ovat keskittyneet nivelten kärkiosiin. Piikit ovat vaihtelevanlaisia ja voivat puuttuakin. Juuret ovat mukulamaisia tai rihmamaisia.


title: Consolea

text: Kukat avautuvat päiväaikaan ja ovat pieniä, väriltään punaisia, oransseja tai keltaisia. Emin vartalon tyvellä on paksuuntuma tai kuppimaisia mesiäisiä. Siitepölyhiukkasissa on 12 itureikää. Kukasta kehittyy pitkänomainen tai munamainen mehevä hedelmä, joka sisältää kellanvalkeita, litteitä siemeniä.


title: Consolea

text: "Consolea"-lajit ovat levinneet Karibianmeren saarille ja Floridaan.


title: Consolea

text: Lajeja suvussa on yhdeksän:


title: Dalriadan kuningaskunta

text: Dalriada, iiriksi Dál Riada tai Dál Riata, oli nykyisen Skotlannin alueella sijainnut gaelilainen kuningaskunta, joka ulottui 400-luvulta lähtien Pohjoiskanaalin molemmille puolille. Siihen kuuluivat Pohjois-Irlannin Antrim ja Skotlannin Argyll sekä osa Sisä-Hebrideistä.


title: Dalriadan kuningaskunta

text: Skotlannin Dalriadan kuningaskunnan perustivat Irlannin Antrimin Dál Riadan kuningaskunnasta saapuneet uudisasukkaat. He perustivat Dalriadan Argylliin maille, joita tuolloin asuttivat piktit. Perimätiedon mukaan kuningaskunnan perustivat Ercin kolme poikaa. Yksi pojista oli nimeltään Fergus, josta Skotlannin kuninkaiden katsotaan polveutuvan. Skottien eli irlantilaisten maahanmuuttajien ja piktien välillä oli useita sotia, mutta myös keskinäisiä avioliittoja.


title: Dalriadan kuningaskunta

text: Dalriadan Irlannin puoleinen osa alkoi rappeutua jo 500-luvun alussa, kun Irlannin hallitseva suku oli siirtynyt Skotlantiin. Viikinkien tunkeuduttua Irlantiin 800-luvulla Irlannin Dalriada menetti kokonaan poliittisen identiteettinsä. Piktit puolestaan alkoivat ahdistella Dalriadaa Skotlannissa. Dalriadan kuningas Kenneth I MacAlpin yhdisti viimein piktit ja skotit vuonna 843, ja siitä lähtien aluetta ryhdyttiin kutsumaan Skotlanniksi. Kennethistä tuli uuden Alban kuningaskunnan ensimmäinen kuningas.


title: Dalriadan kuningaskunta

text: Dalriadan skottien saavuttama valta-asema johti siihen, että irlantilaisperäinen gaeli syrjäytti alkuperäisasukkaiden puhumat varhaisemmat kielet Pohjois-Skotlannissa. Osa piktien perinteistä jäi kuitenkin elämään keskiajan Skotlannissa.


title: Vahakaktukset

text: Vahakaktukset ("Copiapoa") on eteläamerikkalainen kaktuskasvisuku. Lajit voivat muodostaa laajoja kasvustoja. Suvun tieteellinen nimi juontuu chileläisestä Copiapón kaupungista, jonka ympäristössä monet vahakaktuslajit kasvavat.


title: Vahakaktukset

text: Vahakaktukset ovat joko yksistään kasvavia tai mättäitä muodostavia. Niiden varret ovat pallomaisia tai pitkänomaisia ja lieriömäisiä, kärjestään tavallisesti tiheän villamaisen karvan peittämiä. Varren uurteet ovat selvästi erottuvia. Vahakaktukset ovat tavallisesti piikkisiä; piikit ovat vaihtelevanlaisia. Juuret ovat joko rihmamaisia tai paalumaisia pääjuuria.


title: Vahakaktukset

text: Vahakaktusten kukat kehittyvät kasvin varren kärkeen ja ovat kellomaisia tai suppilomaisia, väriltään keltaisia. Pohjusmalja on lyhyt ja leveä, ja perikarpelli (pohjuksen ja emin tyven muodostama rakenne) lyhyt ja paljaspintainen. Hedelmä on pieni ja sileä, mutta sen kärjessä on pysyviä vihreitä suomuja. Siemenet ovat kookkaita ja kiiltävän mustia.


title: Vahakaktukset

text: Vahakaktukset ovat kotoisin Atacaman aavikkoalueelta Chilen pohjoisosista.


title: Vahakaktukset

text: Sukuun kuuluu 26 lajia:


title: Mihail Kaigorodov

text: Mihail Nikiforovitš Kaigorodov (6. marraskuuta 1853 – lokakuu 1918 Moskova) oli venäläinen jalkaväenkenraali, joka toimi Uudenmaan läänin kuvernöörinä vuosina 1901–1905.


title: Mihail Kaigorodov

text: Mihail Kaigorodovin isä oli kenraalimajuri Nikifor Kaigorodov ja hänen veljiään olivat Viipurin ja Viaporin linnoitusten komentajana toiminut kenraaliluutnantti Nestor Kaigorodov sekä tunnettu luonnontieteilijä Dmitri Kaigorodov. Mihail Kaigorodov valmistui upseeriksi Pietarissa toimineesta Mikaelin tykistökoulusta vuonna 1873 ja palveli sen jälkeen upseerina Venäjän armeijassa. Hän suoritti myös Nikolain yleisesikunta-akatemian 1880 ja toimi sen jälkeen esikuntaupseerina eri joukko-osastoissa. Vuosina 1900–1901 Kaigorodov oli 2. suomenmaalaisen tarkk’ampujarykmentin komentaja. Maaliskuussa 1901 hänet nimitettiin Uudenmaan läänin kuvernööriksi ja ylennettiin samalla kenraalimajuriksi. Kaigorodv oli tässä virassa neljä vuotta, kunnes siirtyi toukokuussa 1905 Irkutskin kuvernööriksi. Jo seuraavan vuoden alussa hänet kutsuttiin Venäjän sisäministeriön ja sitten pääesikunnan käyttöön.


title: Mihail Kaigorodov

text: Kaigorodov oli myöhemmin prikaatin ja jalkaväkidivisioonan komentajana sekä vuodesta 1913 Grodnon linnoituksen komendanttina. Hänet ylennettiin 1907 kenraaliluutnantiksi ja 1913 jalkaväenkenraaliksi. Ensimmäisen maailmansodan aikana Kaigorodov joutui joukkoineen perääntymään Grodnosta vuonna 1915, mutta hän pysyi kirjoilla linnoituksen komentajana, kunnes hänet heinäkuussa 1916 siirrettiin reserviin. Kaigorodov teloitettiin vallankumouksen jälkeen ampumalla Moskovassa lokakuussa 1918.


title: Illéla (departementti)

text: Illéla on departementti Nigerin Tahouan alueella. Se käsittää Illélan kaupunkikunnan sekä Badaguichirin ja Tajaén maalaiskunnat. Hallinnollinen keskus on Illéla. Departementissa on 336 600 asukasta (vuonna 2012).


title: Illéla (departementti)

text: Bagarouan kunta erotettiin Illélasta omaksi departementikseen vuonna 2011.


title: Kassandran silta

text: Kassandran silta (myös Cassandran silta; ; ; tai "Treffpunkt Todesbrücke") on vuonna 1976 ensi-iltansa saanut George P. Cosmatosin ohjaama brittiläis-italialais-saksalainen katastrofielokuva, johon sekoittuu toiminnan, jännityksen ja draaman aineksia. "Kassandran sillan" pääosissa ovat Sophia Loren, Richard Harris, Burt Lancaster, Martin Sheen, O. J. Simpson, Lee Strasberg ja Ava Gardner.


title: Kassandran silta

text: Koska "Kassandran siltaa" oli tekemässä brittiläinen mediaimpressaari Lew Grade, italialainen tuottaja Carlo Ponti ja kansainvälinen ”all-star”-näyttelijäkaarti, elokuvan odotettiin houkuttelevan yleisöä ympäri maailman. Elokuvan levitysoikeudet myytiin brittiläisille ja amerikkalaisille levittäjille jo ennen kuvauksien alkua.


title: Kassandran silta

text:
"Kassandran silta" sijoittuu eurooppalaiseen junaan, johon ruotsalainen rikollinen hyppää mukaan. Rikollinen kantaa tappavaa virustautia, joka voi tarttua kehen tahansa. Samalla kun tohtori Jonathan Chamberlain (Richard Harris) yrittää pitää hallinnassaan tartuntatapauksia, juna kulkee kohti rikkinäistä Kassandran holvisiltaa... Kukaan ei pääse junasta pois. Voiko kukaan heitä pelastaa?
"Kassandran sillan" käsikirjoituksen laativat ohjaaja Cosmatos, Tom Mankiewicz ja Robert Katz. Elokuvan tuottajina olivat Carlo Ponti ja Lew Grade, ja elokuvan sävellyksestä vastasi Jerry Goldsmith.


title: Kassandran silta

text: "Kassandran silta" kuvattiin Technicolor-elokuvausmenetelmällä pienellä kolmen miljoonan dollarin budjetilla. Elokuvan kuvauspaikkoina olivat Italiassa Cinecittà-elokuvastudiot Roomassa, Leccon kaupunki Lombardiassa Pohjois-Italiassa, Sveitsin Geneve ja Basel sekä Ranskan Cantal. Alun perin Peter O’Toolelle tarjottiin elokuvan pääroolia, mutta hänen kieltäydyttyään Richard Harris otti roolin vastaan.


title: Kassandran silta

text: "Kassandran silta" sai ensi-iltansa Italiassa 18. joulukuuta vuonna 1976. Isossa-Britanniassa ja Länsi-Saksassa elokuva sai ensi-iltansa 31. maaliskuuta 1977. Suomen ensi-ilta oli Helsingissä 11. maaliskuuta 1977, ja "Kassandran silta" oli Suomessa 28. katsotuin elokuva 68 676:lla katsojallaan vuonna 1977. Adams Filmi vastasi elokuvan levityksestä Suomessa vuonna 1977.


title: Kassandran silta

text: "Kassandran silta" ei menestynyt hyvin kriitikoiden tai yleisön keskuudessa, koska katastrofielokuvat eivät enää "Kassandran sillan" ilmestymisen aikaan enää olleet taattuja kassamagneetteja. Heikohkosta vastaanotosta "Kassandran silta" sai kuitenkin taloudellista voittoa. Rotten Tomatoes -sivuston mukaan kriitikoiden arvosteluista vain 29 prosenttia on myönteistä perustuen seitsemään arvosteluun. "Kassandran silta" on julkaistu VHS:nä, DVD:nä ja Blu-raynä.


title: Corryocactus

text: Corryocactus on eteläamerikkalainen, pensas- tai puumaisia lajeja sisältävä kaktuskasvisuku, jonka tieteellinen nimi tulee erään rautatievirkailijan nimestä (T. A. Corry). Hän auttoi suvun nimeäjiä heidän tutkimusmatkoillaan Perussa.


title: Corryocactus

text: Suvun lajit ovat pylväsmäisiä ja haarovia kaktuksia, joilla on vahvat piikit. Niiden 1-5 m pitkät varret ovat tukevia tai hoikkia, pystykasvuisia, maanmyötäisiä tai toisinaan suikertavia ja jopa maavarsimaisia. Kussakin varressa on 4-10 selvästi erottuvaa uurretta. Piikit ovat tukevia, teräviä ja enimmäkseen pystyjä.


title: Corryocactus

text: "Corryocactus"-lajien keltaiset, oranssiset tai purppuraiset kukat ovat avoinna päivisin ja ovat muodoltaan kellomaisia tai leveän suppilomaisia. Pohjusmalja on niissä lyhyt, ja sitä peittävät tiheästi pienet suomut ja areolit, joissa on ruskeaa tai mustaa villaa ja piikkejä. Kehälehdet ovat myös lyhyitä, ja heteet kiinnittyvät teriön nieluun. Kukasta kehittyy pallomainen, mehevä ja syötävä hedelmä, jonka pinnalla on helposti poistettavia piikkirykelmiä. Siemenet ovat pieniä, muodoltaan vinosti soikeita, pinnaltaan sileitä tai nystermäisiä, toisinaan ryppyisiä.


title: Corryocactus

text: Suvun lajit kasvavat Perussa, Länsi-Boliviassa ja Pohjois-Chilessä merenpinnan tasosta yli 4500 m:n korkeuteen asti Andeilla.


title: Corryocactus

text: "Corryocactus"-lajeja tunnetaan tässä käytetyssä kaktusluokittelussa 12.Anderson,E. F. 2001: The Cactus Family. - Timber Press. Portland, Oregon. ISBN 0-88192-498-9


title: David Mayer de Rothschild

text: David Mayer de Rothschild (s. 25. elokuuta 1978) on brittiläinen ympäristönsuojelija, ekologi ja seikkailija. Hän kuuluu kuuluisaan Rothschildien pankkisukuun. Hänen isänsä on Evelyn de Rothschild (s. 1931).


title: David Mayer de Rothschild

text: Hän on saanut useita tunnustuksia ja mm. Maailman talousfoorumi on ehdottanut häntä 'Nuoreksi maailmanlaajuiseksi johtajaksi' (Young Global Leader).


title: Funktion toispuoleinen raja-arvo

text: Funktion toispuoleinen raja-arvo on matematiikassa analyysin ja differentiaali- ja integraalilaskennan peruskäsitteitä, jossa käsitellään jatkuvien yhden muuttujan funktioiden raja-arvolaskentaa. Erotukseksi funktion raja-arvon yläkäsitteestä, "funktion toispuoleisella raja-arvoilla" tutkitaan funktion käyttäytymistä annetun luvun lähiympäristössä sen "toisella puolella" eli lukusuoralla, joko luvun vasemmalla- tai oikealla puolella, pelkästään. Jos toispuoleinen raja-arvo on olemassa, sanotaan että funktio "suppenee" (muutoin "hajaantuu") toispuoleisesti kyseisessä kohdassa. Useamman muuttujan funktioilla toispuoleisen raja-arvon sijasta käytetään sen laajennusta, suunnattua raja-arvoa, missä lähestymissuunnat voidaan valita suuntavektorin vastakkaisista suunnista.


title: Funktion toispuoleinen raja-arvo

text: Toispuoleista raja-arvoa voidaan käyttää funktion määrittelyalueen reunapisteessä, missä lähestymistä voi toteuttaa vain alueen sisäpuolelta. Yhden muuttujan funktion suljettu tai avoin määrittelyväli on tällainen esimerkki. Toispuoleisia raja-arvoja voidaan käyttää myös paloittain määriteltyjen funktioiden palojen määrittelyvälien reunoilla tai rajapisteessä.


title: Funktion toispuoleinen raja-arvo

text: Funktioiden jatkuvuustarkastelussa funktion arvoa verrataan sen vasemman- ja oikeanpuoleisen raja-arvoihin. Funktio on jatkuva, jos molemmat toispuoleiset raja-arvot ovat keskenään samat ja yhtäsuuret kuin funktion arvo sen kasautumispisteessä. Myös funktion derivoituvuuden tutkiminen voidaan suorittaa kahdella toispuoleisella raja-arvolla, missä haetaan erotusosamäärän arvoja eri suunnissa.


title: Funktion toispuoleinen raja-arvo

text: Usean muuttujan funktioiden sekä suunnattujen derivaattojen tutkiminen annetussa vektorisuunnassa formula_1 tapahtuu toispuoleisten raja-arvojen avulla.


title: Funktion toispuoleinen raja-arvo

text: Karl Weierstrassin esittämä määritelmä tunnetaan nimellä epsilon-delta-tekniikka. Siinä raja-arvon olemassaolo todistetaan etsimällä luvuille epsilon (formula_2) ja delta (formula_3) välille riippuvuus, josta voidaan näyttää suppenemisen tapahtuvan varmasti. Menetelmä on pääpiirteissään seuraava.


title: Funktion toispuoleinen raja-arvo

text: Funktion formula_4 realilukuarvoinen määrittelyjoukko on formula_5 niin, että formula_6 on reaaliarvoisen funktion kuvaus. Määrittelyjoukossa on väli, josta puuttuu sisältä luku "p", eli formula_7 (luku "p" voi sisältyä väliin, mutta se ei ole välttämätöntä). Funktiolla on raja-arvo "L" kohdassa "p", jos kaikilla luvuilla formula_8 on aina olemassa luku formula_9 siten, että


title: Funktion toispuoleinen raja-arvo

text: Siis, valittiinpa positiivinen luku formula_2 kuinka pieneksi hyvänsä, niin aina löytyy positiivinen luku formula_3 siten, että kaikilla korkeintaan formula_3:n etäisyydellä olevilla luvuilla formula_14 ovat funktion formula_15 arvot korkeintaan formula_2:n etäisyydellä raja-arvosta "L". Toistamalla formula_2:n pienentämisen, tulisi myös formula_3 pienentyä vastaavasti. Tämän voi todeta, kun formula_3:n arvolle saa laskemalla määritettyä korreloivan riippuvuuden lukuun formula_2.


title: Funktion toispuoleinen raja-arvo

text: Funktion toispuoleinen raja-arvo eroaa funktion raja-arvosta siinä, että epsilon-delta-tekniikassa deltan arvo ei riippu enää erotuksen itseisarvosta, vaan ainoastaan erotuksesta. Koska delta on aina positiivinen luku, tulee lukujen "x" ja "p" erotus kirjoittaa niin, että erotus säilyttää positiivisuutensa. Lukusuoralta katsottuna, "x" lähestyy lukua p vain toiselta puolelta. Toispuolista raja-arvoa tarvitaan sellaisissa tilanteissa, joissa raja-arvoa ei voi laskea annetun pisteen molemmilta puolilta. Tällaisia pisteitä esiintyy esimerkiksi määrittelyjoukon reunoissa tai suljettujen välien reunoissa.


title: Funktion toispuoleinen raja-arvo

text:
Oikeanpuoleinen raja-arvo määritellään niin, että koska luvut "x" ovat lukua "p" suurempia eli lukusuoralla lähestytään lukua "p" oikealta puolelta, lasketaan deltan arvo formula_21. Silloin epsilon-delta-tekniikassa toteutetaan ehtoja
Raja-arvon "L" yläkulmaan merkittyä plus-merkkiä ei aina käytetä.


title: Funktion toispuoleinen raja-arvo

text: Vasemmanpuoleisessa raja-arvossa lukua "p" lähestytään lukusuoralla vasemmalta päin, koska luvut "x" ovat aina lukua "p" pienempiä. Epsilon-delta-tekniikassa suppeneminen toteuttaa ehdot


title: Funktion toispuoleinen raja-arvo

text: Kun funktion raja-arvoa tarkastellaan suljetun välin tai -alueen reunapisteissä, tarvitaan toispuoleista raja-arvoa. Välin sisäpisteissä voidaan lähestyä tarkastelupistettä kummaltakin puolelta, mutta reunapisteissä lähestyminen on mahdollista vain eräistä suunnista. Avoimen välin tai -alueen raja-arvot reunassa ovat samasta syystä ongelmallisia.


title: Funktion toispuoleinen raja-arvo

text: Välin tai alueen sisäpisteiden raja-arvo tulisi määritelmän mukaan olla aina sama lähestyttiimpä tarkastelupistettä mistä suunnasta hyvänsä. Raja-arvo on siten olemassa vain, kun kaikki mahdolliset toispuoleiset raja-arvot ovat olemassa ja samat.


title: Funktion toispuoleinen raja-arvo

text: Funktion jatkuvuus tarkastelupisteessä on määritelty niin, että funktion arvo on sama kuin välin molemmat toispuoleiset raja-arvot tai alueen kaikki toispuoleiset raja-arvot.


title: Funktion toispuoleinen raja-arvo

text: Funktion toispuoleiset derivaatat määritellään funktion erotusosamäärän toispuoleisilla raja-arvoilla. Jotta funktion derivaatta olisi olemassa, tulee kaikki toispuoleiset raja-arvot olla samoja.


title: Baeyer–Villiger-reaktio

text: Baeyer–Villiger-reaktio on kemiallinen reaktio, jossa perkarboksyylihappo hapettaa ketonin esteriksi tai laktoniksi. Reaktio on nimetty kehittäjiensä Adolf von Baeyerin ja Victor Villigerin mukaan. He raportoivat reaktion ensimmäisen kerran vuonna 1899. Reaktio soveltuu erityisesti laktonien valmistamiseen.


title: Baeyer–Villiger-reaktio

text: Baeyer–Villiger-reaktiossa pelkistimenä toimii ketoni. Parhaiten reagoivat sykliset ja aromaattiset ketonit ja alifaattisissa asyklisissä ketoneissa helpoiten reagoivat ketonit, joissa ainakin yksi hiilivetyryhmistä on sekundäärinen, tertiäätinen tai vinyylinen. Tyydyttymättömät ketonit usein reagoivat Baeyer–Villiger-reaktion olosuhteissa muodostaen epoksidin. Asymmetristen, kiraalisten ketonien stereokemia säilyy samana Baeyer–Villiger-reaktioissa.


title: Baeyer–Villiger-reaktio

text: Hapettimena Baeyer–Villiger-reaktioissa käytetään usein perkarboksyylihappoja. Käytetyin on laajasti kaupallisesti saatavissa oleva m-klooriperbentsoehappo. Muita yleisiä hapettimia ovat peretikkahappo, trifluoriperetikkahappo ja vetyperoksidi happamissa olosuhteissa. Käytettäessä trifluoriperetikkahappoa reaktion happamuus usein puskuroidaan natriumvetyfosfaatin avulla transesteröitymisen ehkäisemiseksi. Baeyer–Villiger-reaktiota voidaan nopeuttaa käyttämällä siirtymämetallikatalyyttejä.


title: Baeyer–Villiger-reaktio

text: Baeyer–Villiger-reaktion mekanismin ensimmäisessä vaiheessa perkarboksyylihapon nukleofiilinen happiatomi reagoi ketonin elektrofiilisen karbonyyliryhmän hiiliatomin kanssa nukleofiilisella additiolla. Muodostuva tetraedrimäinen välituote hajoaa siten, että toinen ketonin alkyyliryhmistä migratoituu ja karboksylaattiryhmä irtoaa lähtevänä ryhmänä. Tuotteina muodostuu esteri tai laktoni ja karboksylaatti-ioni. Mikäli lähtöaineketonin hiilivetyryhmät eivät ole keskenään samanlaisia, pääasiallinen tuote riippuu hiilivetyryhmien tyypistä. Helpoiten migratoituu ryhmä, joka parhaiten kykenee stabiloimaan positiivista osittaisvarausta eli parhaiten migratoituu tertiäärinen alkyyliryhmä, toiseksi parhaiten sekundääriset alkyyliryhmät, kolmanneksi parhaiten aromaattinen fenyyliryhmä ja huonoimmin primääriset alkyyliryhmät ja metyyliryhmä.


title: Baeyer–Villiger-reaktio

text: Baeyer–Villiger-reaktio on mahdollista suorittaa myös biokatalyyttisesti. Reaktiota katalysoivia entsyymejä kutsutaan Baeyer–Villiger-monoksigenaaseiksi ja ne ovat entsyymejä, jotka sisältävät prosteettisena ryhmänään flaviinin. Entsyymi vaatii aktivoituakseen myös NADPH-molekyylin. Reaktiossa hapettimena toimii happi, ja ketoni hapettuu laktoniksi tai ketoniksi ja NADPH hapettuu NADP-molekyyliksi. Reaktiossa käytetään usein myös toista entsyymiä, joka hapettaa isopropanolin asetoniksi ja NADP pelkistyy NADPH:ksi.


title: Ekku Peltomäki

text: Ekku Peltomäki (s. 13. huhtikuuta 1946 Kurikka) on suomalainen valotaiteilija.


title: Ekku Peltomäki

text: Peltomäki aloitti uransa teknisenä toteuttajana vuonna 1972 äänentoiston parissa, mutta nopeasti mukaan tuli myös näyttämövalaistus. Aluksi työllistäjänä olivat Aira Samulinin muotinäytökset. Ritva Oksasen ravintolashow Adlonissa vuonna 1976 aloitti show-valaistusten sarjan Adlonissa, Kaivohuoneella, Kalastajatorpalla ja Hesperiassa. Näissä show’ssa esiintyivät muun muassa Marion, Ami Aspelund, Lasse Mårtenson, Anneli Sari ja Danny.


title: Ekku Peltomäki

text: Kymmenen vuotta kestänyt yhteistyö Uuden iloisen teatterin kanssa alkoi Taikalaatikko-revyystä vuonna 1980. Kahdeksankymmenluvun alussa alkoi myös Peltomäen yhteistyö Helsingin juhlaviikkojen kanssa.


title: Ekku Peltomäki

text: Peltomäki on tehnyt myös valaistuksia muun muassa Alvin Aileyn, John Neumeierin, Dave Taylorin, Jorma Uotisen tanssiesityksiin. Lisäksi Peltomäki on tehnyt valosuunnitteluja rock´n roll ja viihdekonsertteihin, joissa ovat esiintyneet muun muassa Sammy Davis Jr., Tina Turner, Luciano Pavarotti, Placido Domingo, Kiri Te Kanawa, James Brown ja Abba. Jorma Uotisen Cats-musikaali Helsingin kaupunginteatterissa 1986 oli jatko uralla Uuden iloisen teatterin työhön.


title: Ekku Peltomäki

text: Peltomäki toimi valaistussuunnittelijana kaksi vuotta Jussi Parviaisen vuonna 1993 perustamassa Vierailuteatterissa. Peltomäki on myös perustajajäsen Komediateatteri Arenassa, joka aloitti toimintansa vuonna 1995 omassa teatterissaan Hakaniemessä. Valaistussuunnittelu syksyn ja kevään revyihin on ollut haaste. Lisäksi Peltomäki oli vuonna 1991 perustetun Urkuyö ja aaria -festivaalin hallituksessa kymmenen vuotta.


title: Ekku Peltomäki

text: Vuonna 1984 Peltomäki suunnitteli valaistuksen Retretin juuri valmistuneen luolaston käytäviin sekä Olavi Lanun töiden näyttelyyn. Nämä työt aloittivat valoteosten sarjan Retretissä vuosina 1988-1989 ja Tytyrin kaivosmuseossa vuosina 1995-1996. Peltomäen valoesitykset "Valkoinen Fantasia" (1995), "Valon Juhlaa" (1996) ja "Myrsky Oratorio" (2006) ovat kuuluneet Tytyrin kaivosmuseon suosituimpiin näyttelyihin.


title: Ekku Peltomäki

text: Peltomäki on tehnyt myös maisema- ja tienvarsitaideteoksia. Näitä ovat esimerkiksi Porvoon moottoritien kallioleikkausvalaistus, "Lux Tavastia" eli Tampereen moottoritien kallioleikkausvalaistus Toijalan kohdalla, "Sinikurjet" eli IVS-maisemapylväät Bembölessä Espoossa ja Virkkalan muuntamoasema Lohjalla.


title: Ekku Peltomäki

text: Peltomäki oli naimisissa tanssinopettaja ja yrittäjä Aira Samulinin kanssa 1973-2004. Peltomäellä on kaksi lasta aikaisemmasta avioliitostaan. Vuonna 2016 ilmestyneessä kirjassaan hän kertoo avoimesti myös aiemmista alkoholiongelmistaan ja taloudellisista vaikeuksistaan 1990-luvulla.


title: Blondit luokkakokouksessa

text: Blondit luokkakokouksessa ("Romy and Michele’s High School Reunion") on vuonna 1997 ensi-iltansa saanut David Mirkinin ohjaama komediaelokuva.


title: Blondit luokkakokouksessa

text: Elokuvan päähenkilöitä ovat ystävykset Romy White (Mira Sorvino) ja Michele Weinberger (Lisa Kudrow), jotka saavat kutsun luokkakokoukseen kymmenen vuotta high schoolin päättymisen jälkeen. Tehdäkseen vaikutuksen entisiin luokkatovereihinsa he päättävät esittää menestyneempiä kuin todellisuudessa ovat.


title: Blondit luokkakokouksessa

text: Robin Schiff käsikirjoitti ja ohjasi elokuvalle vuonna 2005 esiosan "", jossa Romy ja Michele yrittävät päästä high schoolin jälkeen kotikaupungistaan Tucsonista Hollywoodiin.


title: Blondit luokkakokouksessa

text: Elokuva sai kriitikoilta suopean vastaanoton.


title: Piikaktukset

text: Piikaktukset ("Coryphantha") on kohtalaisen suuri ja Pohjois-Amerikassa laajalle levinnyt kaktuskasvien heimoon (Cactaceae) kuuluva suku. Piikaktusten tieteellinen nimi muodostuu kreikan sanoista "koryfe" ’pää’ ja "anthos" ’kukka’, mikä viittaa kukkien sijaintiin kasvin latvassa. Piikaktusten lähimmät sukulaiset ovat syyläkaktukset ("Mammillaria"), joihin ne on joskus sisällytettykin.


title: Piikaktukset

text: Piikaktukset kasvavat yksittäin ja muodostavat mättäitä haarautumalla tyvestään. Niiden varret ovat enintään puolimetrisiä, muodoltaan pallomaisia tai lieriömäisiä. Varsi on syyläkaktusmaisesti nystyinen, ja nystyt ovat usein hyvin pitkänomaisia ja poikkileikkaukseltaan pyöreitä. Piikkirykelmät eli areolit sijaitsevat enimmäkseen nystyjen päässä. Piikeistä osa voi olla muuntunut värikkäiksi rauhasiksi.


title: Piikaktukset

text: Piikaktusten kukat kehittyvät varren päässä olevien nuorten nystyjen hankoihin. Ne ovat avoinna päivisin, näyttäviä, suppilomaisia tai kellomaisia, enimmäkseen kellertäviä tai vihertäviä. Pohjusmalja ja emin vartalon tyvi (perikarpelli) ovat paljaspintaisia tai harva- ja pienisuomuisia. Hedelmä on enemmän tai vähemmän pallomainen, pitkänomainen tai nuijamainen, pinnaltaan sileä, väriltään vihreä tai kellertävä, mehevä ja avautumaton. Siinä on jäljellä kuihtuneita kukan jäänteitä. Hedelmässä on hieman munanmuotoisia tai munuaismaisia siemeniä, joiden väri on tavallisesti musta.


title: Piikaktukset

text: Piikaktukset ovat kotoisin Meksikosta ja Yhdysvaltain lounaisosista.


title: Piikaktukset

text: Piikaktuksia on 55 lajia.


title: Nikolai Mjasojedov

text: Nikolai Aleksandrovitš Mjasojedov (1850 – ?) oli venäläinen juristi, virkamies ja konservatiivinen poliittinen vaikuttaja. Hän toimi Suomessa Viipurin läänin kuvernöörinä vuosina 1902–1905 ja kannatti Suomeen kohdistunutta yhdenmukaistamispolitiikkaa.


title: Nikolai Mjasojedov

text: Mjasojedov kuului Tulan alueelta lähtöisin olleeseen aatelissukuun. Hän valmistui vuonna 1872 Moskovan yliopiston oikeustieteellisestä tiedekunnasta ja työskenteli sen jälkeen eri viroissa Venäjän oikeuslaitoksen syyttäjänvirastoissa. Vuosina 1881–1882 hän oli sisäministeriössä ministeri Nikolai Ignatjevin määräämissä erikoistehtävissä, mutta palasi sen jälkeen syyttäjänuralle. Vuonna 1893 Mjasojedov nimitettiin hallitsevaan senaattiin sotilasasioiden muutoksenhakuoikeuden yliprokurorin apulaiseksi. Hän jäi vuonna 1902 eläkkeelle Venäjän oikeusministeriön palveluksesta, mutta sai jo samana vuonna nimityksen Suomeen Viipurin läänin kuvernööriksi. Kuvernöörinä Mjasojedov puolusti venäläistämispolitiikkaa, mikä teki hänestä yhden aktivistien vihan kohteista. Aktivisti Matti Reinikka yritti maaliskuussa 1905 ampua Mjasojedovin tämän toimistossa, mutta osui häntä vain takapuoleen ennen aseensa jumittumista. Mjasojedov ei loukkaantunut vakavasti.


title: Nikolai Mjasojedov

text: Toukokuussa 1905 Mjasojedov nimitettiin hallitsevan senaatin jäseneksi ja hän sai salaneuvoksen arvonimen. Lokakuussa 1907 tsaari nimitti hänet Venäjän valtakunnanneuvostoon, jossa hän liittyi oikeistolaisiin. Hän oli yksi vuonna 1908 imperiumin otteen vahvistamiseksi perustetun Venäjän reuna-alueiden seuran ("Russkoje okrainnoje obštšestvo") perustajajäsenistä. Hänet nimitettiin tammikuussa 1909 jäseneksi komiteaan, joka valmisteli Suomea koskevan yleisvaltakunnallisen lainsäädännön periaatteita, ja vuodesta 1914 hän kuului myös Suomen asiain neuvottelukuntaan. Mjasojedovin vaiheet vuoden 1917 helmikuun vallankumouksen jälkeen eivät ole tiedossa.


title: Nathaniel Philip Rothschild

text: Nathaniel Philip Rothschild (s. 12. elokuuta 1971) on brittiläissyntyinen sijoittaja, joka asuu Sveitsissä ja kuuluu merkittävään Rothschild-sukuun. Hänen sukujuurensa ovat juutalaisenglantilaiset isänsä Jacob Rothschildin puolelta ja juutalaisskottilaiset äidin puolelta.


title: Nathaniel Philip Rothschild

text: Rothschild on JNR Limitedin puheenjohtaja, mm. kauppaa, metalleja, ja kaivos-alaa. Hän on myös toiminut Atticus Capitalissa vuodesta 1996 sen hajoamiseen vuoteen 2009. Hänellä on laajasti kansainvälisiä bisneskohteita.


title: Kolme sydäntä epätahdissa

text: Kolme sydäntä epätahdissa (myös 3 sydäntä epätahdissa; ) on vuonna 1944 ensi-iltansa saanut musikaalielokuva kahdesta laulajasisaresta, jotka saavat apua sotilaille tarkoitetun viihdekanttiinin perustamisessa salaperäiseltä varakkaalta ihailijalta. Elokuvamusikaalin pääosissa ovat June Allyson, Gloria DeHaven ja Van Johnson, ja elokuvan ohjasi Richard Thorpe. "Kolme sydäntä epätahdissa" on ensimmäinen kuudesta Allysonin ja Johnsonin yhteisestä elokuvasta.


title: Kolme sydäntä epätahdissa

text: "Kolme sydäntä epätahdissa" -elokuvan käsikirjoituksen laativat Richard Connell ja Gladys Lehman. Elokuvan tuottajana oli Joe Pasternak ja tuotantoyhtiönä Metro-Goldwyn-Mayer. Elokuvan käsikirjoittajat Connell ja Lehman saivat Oscar-ehdokkuuden parhaasta alkuperäisestä käsikirjoituksesta vuonna 1945."Kolme sydäntä epätahdissa" kuvattiin tuotantoyhtiö MGM:n studioilla Kalifornian Culver Cityssä vähän yli 1,4 miljoonan dollarin budjetilla syys-joulukuussa vuonna 1943. Elokuvan työniminä olivat "Two Sisters and a Sailor" ja "The Tale of Two Sisters".


title: Kolme sydäntä epätahdissa

text: "Kolme sydäntä epätahdissa" sai Yhdysvaltain ensi-iltansa 27. huhtikuuta vuonna 1944. New Yorkin ensi-ilta oli 14. kesäkuuta 1944, jonka jälkeen elokuva pääsi maanlaajuiseen teatterilevitykseen. Suomessa elokuva sai ensi-iltansa 15. helmikuuta vuonna 1946. Tuotantoyhtiö MGM oli myös elokuvan levittäjänä Yhdysvaltain lisäksi myös maailmanlaajuisesti.


title: Kolme sydäntä epätahdissa

text: MGM:n merkintöjen mukaan "Kolme sydäntä epätahdissa" tuotti Yhdysvaltain ja Kanadan alkuperäisen teatterilevityksen aikana 2 852 000 dollaria. Ulkomailla, lähinnä Euroopassa, elokuva tuotti 1 724 000 dollaria. "Kolme sydäntä epätahdissa" toi MGM:lle 1 726 000 dollarin verran voittoja. "Kolme sydäntä epätahdissa" julkaistiin Yhdysvalloissa DVD:nä 20. huhtikuuta vuonna 2009.


title: Tulikärpäsiä puutarhassa

text: Tulikärpäsiä puutarhassa () on vuonna 2008 ensi-iltansa saanut Dennis Leen ohjaama ja käsikirjoittama draamaelokuva. Sen pääosissa ovat Ryan Reynolds, Willem Dafoe, Emily Watson, Carrie-Anne Moss, Hayden Panettiere ja Julia Roberts.


title: Aunuksen väliaikainen hoitokunta

text: Aunuksen väliaikainen hoitokunta oli heimosotiin kuuluneen Aunuksen retken aikana vuonna 1919 Aunuksen Karjalassa toiminut suomalainen hallintoelin. Se perustettiin huhtikuussa 1919 ja lakkautettiin virallisesti seuraavan vuoden tammikuussa. Hoitokunnan jäsenistö muodostui Aunuksen retkelle osallistuneista suomalaisista aktivisteista.


title: Aunuksen väliaikainen hoitokunta

text: Väliaikainen hoitokunta perustettiin heti Aunuksen kaupungin 23. huhtikuuta tapahtuneen valtauksen jälkeen. Hoitokunnan tehtäviin kuului yleinen valloitettujen alueiden hallinnon organisointi sekä muun muassa elintarvikehuoltoa. Lisäksi hoitokunta perusti suojeluskuntia Itä-Karjalan kyliin. Nykyään tunnettuja ovat hoitokunnan painattamat postimerkit, jotka perustuvat vuonna 1917 julkaistuihin "Saarisen mallin" suomalaisiin merkkeihin. Niitä käytettiin Aunuksen sisäisen postiliikenteen lisäksi myös Suomeen suuntautuneissa lähetyksissä.


title: Aunuksen väliaikainen hoitokunta

text: Toukokuun lopussa valta siirrettiin hoitokunnalta paikallisista asukkaista kootulle viisihenkiselle Aunuksen väliaikaiselle hallitukselle, jonka taustalla hoitokunta kuitenkin vaikutti aktiivisesti. Suomen hallitus nimesi samalla Aunuksen edustajakseen hoitokuntaan kuuluneen kauppaneuvos Isak Julinin ja antoi hoitokunnalle 3 miljoonan markan suuruisen lainan. Suomen hallituksen puolesta asioista vastasi ministeri Mikko Luopajärvi. Kesäkuun 5.–7. päivänä pidettiin Vitelessä kahdeksan pitäjän edustajien kokous, joka julisti Aunuksen läänin eronneeksi Neuvosto-Venäjästä ja liityneeksi Suomeen. Aunuksen väliaikainen hallitus ja väliaikainen hoitokunta yhdistettiin 10. elokuuta 1919 ja samalla ne muuttivat Sortavalaan.


title: Aunuksen väliaikainen hoitokunta

text: Aunuksen retken käännyttyä tappiolliseksi kesän ja syksyn 1919 aikana, suomalaiset joukot joutuivat vetäytymään Itä-Karjalasta ja menettivät lopulta joulukuussa Suomen hallituksen tuen. Aunuksen retkikunta lakkautettiin virallisesti 1. tammikuuta 1920 ja väliaikainen hoitokunta 13. tammikuuta. Huhtikuun alussa perustettiin Aunuksesta Suomeen tulleiden noin 1 700 pakolaisen huoltoa varten erityinen komitea, johon kuului entisiä Aunuksen hoitokunnan ja väliaikaishallituksen jäseniä. Sen johtoon valittiin Juho Kujala.


title: Aunuksen väliaikainen hoitokunta

text: Aunuksen väliaikaisen hoitokunnan kokoonpano heinäkuun alussa 1919.


title: Tad Mosel

text: Tad Mosel (oik. "George Ault Mosel, Jr.", 1. toukokuuta 1922 Steubenville, Ohio – 24. elokuuta 2008 Concord, New Hampshire) oli yhdysvaltalainen näytelmäkirjailija, jota pidetään yhtenä 1950-luvun suorana lähetettyjen televisionäytelmien tärkeimmistä kehittäjistä. Vuonna 1961 hänelle myönnettiin sekä Pulitzer-palkinto että New York Drama Critics’ Circlen palkinto teatterinäytelmästä "All the Way Home", joka oli näyttämösovitus James Ageen romaanista "A Death in the Family". Näytelmä oli myös Tony-palkintoehdokkaana. Alex Segal ohjasi sen pohjalta elokuvan "Takaisin elämään" (1963).


title: Tad Mosel

text: Moselin isä oli menestyksekäs mainostoimistojohtaja George Ault Mosel Senior. Sitä ennen, kun Tad Mosel oli kahdeksanvuotias, isän päivittäistavaratukku teki konkurssin 1930-luvun laman takia ja perhe muutti New Yorkin esikaupunkiin. Isän sinne perustamasta mainostoimistosta tuli menestys.


title: Tad Mosel

text: Mosel kiinnostui teatterista 1936 nähtyään Katharine Cornell in näyttelevän George Bernard Shaw’n kirjoittamassa Broadway-näytelmässä "Saint Joan". Mosel opiskeli Mount Hermon Schoolissa (Northfield, Massachusetts), New Rochellen high schoolissa ja Amherst Collegessa, josta Pearl Harbourin jälkeen värväytyi armeijaan ja palveli kersanttina USA:n ilmavoimien säätietopalvelussa 1943–1946, josta osan aikaa Tyynellämerellä. Sodan jälkeen hän suoritti tutkintonsa Amherstissä loppuun ja teki jatko-opintoja Columbian yliopistossa New Yorkissa. Hän kirjoitti samalla näytelmiä ja kulki koe-esiintymisissä teatterirooleja varten, ja onnistui vuonna 1949 saamaan kehutun roolin puhumattomana alokkaana sotilasfarssissa "At War with the Army".


title: Tad Mosel

text: Moselin ensimmäinen televisionäytelmä esitettiin "Chevrolet Tele-Theater" -sarjassa vuonna 1949. Sen myötä hänestä tuli yksi kysytyimpiä televisionäytelmien käsikirjoittajia 1950-luvun alkupuolella. Myöhemmin Mosel muisteli, miten televisio oli tuolloin outo väline, jossa tuotettiin ohjelmia hyvin pienillä budjeteilla, eikä kukaan itseään kunnioittava kirjailija suostunut televisiotyöhön. Nuoret lahjakkuudet, kuten hän ja Paddy Chayefsky kuitenkin onnistuivat näin ottamaan haltuun uuden median.


title: Tad Mosel

text: Mosel teki käsikirjoitukset Delbert Mannin elokuvaan "Rakkaus mielessään" (1964) sekä Robert Mulliganin elokuvaan "Ylös vääriä portaita" (1967).


title: Tad Mosel

text: Tad Moselin elämänkumppani oli vuonna 1995 kuollut graafinen suunnittelija Raymond Tatro.


title: Nicolas Hamilton

text: Nicolas Carl "Nic" Hamilton (s. 28. maaliskuuta 1992 Stevenage, Iso-Britannia) on brittiläinen autourheilija, joka kilpailee vuonna 2014 European Touring Car Cupissa Baporo Motosportin SEAT Leónilla. Hamiltonilla on CP-vamma, joten hän kilpailee varta vasten hänelle suunnitellulla autolla. Hän sai paljon huomiota medialta ja faneilta vuonna 2011, kun hän debytoi Britteinsaarten Renault Clio -cupissa ollen ensimmäisessä kilpailussaan viimeinen. Aiemmin Hamilton tarvitsi liikkumiseensa pyörätuolia, mutta nykyään hän pystyy kävelemään. Hamilton on nähty usein myös Formula 1 -varikolla seuraamassa velipuolensa, F1:n maailmanmestarin Lewis Hamiltonin otteita. Nicolas Hamilton on 161 senttimetriä pitkä ja painaa 64 kilogrammaa. Hänen tavoitteenaan on ajaa joku päivä DTM:ssä tai muussa vastaavassa sarjassa.


title: Nicolas Hamilton

text: Vuonna 2015 Hamilton kilpailee British Touring Car Championship -sarjassa.


title: Suomen asiain neuvottelukunta

text: Suomen asiain neuvottelukunta oli Venäjän keisarikunnan ministerineuvoston eli Venäjän hallituksen yhteyteen vuonna 1907 perustettu komitea, joka valmisteli Suomen suuriruhtinaskuntaa koskeneita asioita. Sen tarkoituksena oli lisätä Venäjän hallituksen kontrollia Suomea koskeneiden asioiden esittelyssä keisarille, mikä oli aiemmin ollut Suomen ministerivaltiosihteerin yksinoikeus. Samaa tavoitetta ajoi myös seuraavana vuonna säädetty uusi esittelyjärjestys, josta usein katsotaan toisen sortokauden alkaneen.


title: Suomen asiain neuvottelukunta

text: Suomen asiain neuvottelukunta perustettiin lokakuussa 1907 Venäjän pääministeri Pjotr Stolypinin aloitteesta. Neuvottelukunnan puheenjohtajana toimi ministerineuvoston puheenjohtaja eli Venäjän pääministeri. Muina jäseninä olivat alkujaan valtion kontrollööri Pjotr Haritonov, Venäjän valtakunnanneuvoston jäsenet Vladimir Deutrich ja Nikolai Sergejevski, senaattori Nikolai Garin sekä kenraaliluutnantti Mihail Borodkin. Vuonna 1908 komiteaa täydennettiin kolmella jäsenellä, joista yksi oli Suomen kenraalikuvernööri ja kaksi muuta tuleva pääministeri Vladimir Kokovtsov sekä oikeusministeri Ivan Štšeglovitov. Myöhemmin, Ivan Goremykinin pääministerikaudella myös Suomen ministerivaltiosihteeri kutsuttiin neuvottelukuntaan. Pääosa neuvottelukunnan jäsenistä kannatti Suomen autonomian kaventamista yleisvaltakunnallisen lainsäädännön osalta. Useat heistä olivat kuuluneet Sergejevskin aiemmin johtamaan Suomen asioiden valmistelukomiteaan, jonka Vjatšeslav von Plehwe oli perustanut Venäjän valtakunnanneuvostoa varten vuonna 1899.


title: Suomen asiain neuvottelukunta

text: Vaikka Suomen asiain neuvottelukunta palvelikin Suomen autonomian kaventamista, se oli silti myös merkkinä siitä, että Suomelle edelleen tunnustettiin Venäjän valtakunnassa eräänlainen erityisasema, sillä millään muulla valtakunnan osalla ei ollut vastaavaa elintä.


title: Wilhelm Hilbert

text: Wilhelm Hilbert oli suomalainen asekauppias, joka toi Suomeen toisen maailmansodan aikana Saksasta aseita. Hänellä oli sinne suhteet, sillä hän tunsi Hermann Göringin. Hänen vaiheensa tunnetaan huonosti, sillä hän pakeni sodan jälkeen Ruotsin kautta Argentiinaan.


title: Wilhelm Hilbert

text: Hilbert on hahmona Leo Suomelan näytelmässä "Mannerheim ja kettujen sota". Hän kuului taustavaikuttajana marsalkka Mannerheimin lähipiiriin.


title: Wilhelm Hilbert

text: Vuodesta 1932 Hilbert omisti asekauppaa harjoittaneen maahantuontiliikkeen Dahlberg & Hilbert Oy. Aluksi kun yhtiö 1932 perustettiin, Heinrich Dahlberg (1906–1988), joka perusti vuonna 1935 Oy Dahlberg & Co Ab:n, ja Wilhelm Hilbert omistivat kumpikin yrityksestä puolet, mutta vuonna 1942 Hilbert omisti sen kokonaan. Johtotehtävissä toimivat Frans Vilhelm ja Harald Nyberg. Sodan jälkeen yhtiön nimeksi muuttui Nyberco, ja sen omistajaksi tuli 1950 Pohjoismaiden Yhdyspankki. ja 1964 yhtiö fuusioitiin PYP:iin. Yhtiö omisti Vuosaaressa Rastilassa Furuborgin tilan, jolle rakennettiin Unitas-opisto. Yritys fuusioitiin 1964 PYP:iin ja lakkautettiin vuonna 1965, jolloin sen nimi oli Yhdysranta Oy (vuodesta 1961).


title: Wilhelm Hilbert

text: Dahlberg & Hilbert oli alkuaan metallien ja koneiden agentuuriliike. Sen toimipaikka oli vuonna 1940 Pohjoisesplanadi 33:ssa, ja henkilökuntaa oli 14.


title: Wilhelm Hilbert

text: Hilbert edusti Suomessa saksalaista yritystä firma Veltjens.


title: Wilhelm Hilbert

text: Tv-juontajanakin tunnettu Poppe Berg oli jatkosodan aikana yrityksen palveluksessa valvomassa ensin maahantuontia ja sitten hän siirtyi sen palvelukseen Berliiniin.


title: Nikólaos Karélis

text: Nikólaos ”Níkos” Karélis (, s. 24. helmikuuta 1992 Iraklion) on kreikkalainen jalkapalloilija, joka edustaa Kreikan Superliigassa pelaavaa Panathinaikos FC:tä. Vasenjalkainen Karélis on pelipaikaltaan hyökkääjä.


title: Nikólaos Karélis

text: Hänen kasvattajaseuransa on Ergotelis FC, jota hän edusti vuoteen 2012 asti. Vuonna 2012 Karélis siirtyi Venäjän valioliigan Amkar Permiin, jossa vietetyn yhden kauden aikana vastuuta tuli vain kymmenessä pelissä. Vuonna 2013 Karélis palasi kotimaahansa ja Panathinaikos FC:n riveihin. Panathinaikosissa Karélis voitti ensimmäisellä kaudellaan Kreikan cupin iskettyään finaalissa PAOK FC:tä vastaan maalin. Karélis on pelannut nuorten maajoukkueissa hyvillä tehoilla.


title: Nikólaos Karélis

text: Vuonna 2014 hän debytoi myös Kreikan jalkapallomaajoukkueessa EM-karsintaottelussa Suomea vastaan Helsingin olympiastadionilla. Karélis iski heti ensimmäisessä maaottelussaan maalin, mutta peli päättyi 1-1 Jarkko Hurmeen tuotua Suomen tasoihin toisella puoliajalla.


title: Didrik von Essen

text: Georg Didrik von Essen (10. kesäkuuta 1864 Kajaani – 24. syyskuuta 1936 Helsinki) oli suomalainen kenraalimajuri, joka toimi suojeluskuntajärjestön ensimmäisenä ylipäällikkönä vuosina 1919–1921.


title: Didrik von Essen

text: Von Essen kävi Haminan kadettikoulun vuosina 1877–1886. Hän palveli upseerina Suomen sotaväkeen kuuluneessa Turun 2. tarkk’ampujapataljoonassa sekä myöhemmin Suomen rakuunarykmentissä aina siihen asti, kunnes kyseinen joukko-osasto lakkautettiin vuonna 1901. Sen jälkeen hänet siirrettiin Venäjän ratsuväen reserviin. Von Essen oli Helsingin paikallisen suojeluskaartin päällikkönä vuosina 1905–1906, jolloin tapahtuivat muun muassa vuoden 1905 suurlakko sekä vuoden 1906 Viaporin kapina ja siihen liittynyt Hakaniemen mellakka. Suomen sisällissotaan von Essen osallistui sodan loppuvaiheessa toimimalla huhti–toukokuussa 1918 Helsingin 1. rykmentin komentajana. Hänet liitettiin toukokuussa 1918 Suomen armeijan upseeriluetteloon everstiluutnanttina.


title: Didrik von Essen

text: Von Essen oli suojeluskuntajärjestön ylipäällikkö helmikuusta 1919 kesäkuuhun 1921. Hänet ylennettiin tuolloin everstiksi. Presidentti K. J. Ståhlberg erotti von Essenin niin sanotun suojeluskuntaselkkauksen yhteydessä, koska hän ei suostunut Vennolan hallituksen määräyksen mukaisesti erottamaan Helsingin suojeluskuntapiirin päällikköä Paul von Gerichiä, joka oli arvostellut hallituksen ulkopolitiikkaa julkisesti. Von Essen ylennettiin kenraalimajuriksi vuonna 1935.


title: Didrik von Essen

text: Mannerheim-ristin ritari Hans von Essen oli Didrik von Essenin poika.


title: Onni on

text: ”Onni on” on suomalaisartisti Diandran kappale hänen toiselta, "Dynamiittii"-studioalbumilta. Kappale julkaistiin albumin toisena singlenä 25. syyskuuta 2014. Kappaleen ovat säveltäneet ja sanoittaneet Samuli Sirviö, Mats Takila sekä Mikko Kuoppala. Sanoituksiltaan kappale kertoo onnellisuuden arvaamattomasta olemuksesta.


title: Onni on

text: Kappaleesta julkaistiin 13. lokakuuta 2014 Hannu Aukian ohjaama musiikkivideo. Videolla artisti juhlii kaveriporukansa kanssa ympäri Linnanmäen huvipuistoa.


title: Onni on

text: ”Onni on” -kappale on noussut yhdeksi viikoksi latauslistan 29. sijalle sekä parhaimmillaan radioiden 25:nneksi soitetuimmaksi kappaleeksi.


title: Brian Lashoff

text: Brian Lashoff (s. 16. heinäkuuta 1990) on yhdysvaltalainen jääkiekkoilija, joka pelaa NHL-seura Detroit Red Wingsissä.


title: Brian Lashoff

text: Varaamaton pelaaja Lashoff pelasi juniorikiekkoa OHL:ssä Barrie Coltsissa ja Kingston Frontenacsissa. 1. lokakuuta 2008 hän teki tulokassopimuksen Detroit Red Wingsin kanssa vierailtuaan ensin joukkueen harjoitusleirillä.


title: Brian Lashoff

text: Työsulkukauden 2012–2013 aikana Lashoff sai kutsun NHL:ään Jonathan Ericssonin loukkaannuttua 21. tammikuuta 2013. Hän teki NHL-debyyttinsä samana päivänä Columbus Blue Jacketsia vastaan ja teki ensimmäisen maalinsa toisessa erässä ohi maalivahti Sergei Bobrovskin.


title: Brian Lashoff

text: 11. toukokuuta 2013 Detroit lähetti Lashoffin auttamaan Grand Rapid Griffins -farmijoukkuetta pudotuspeleissä.


title: Aatu Heiskanen

text: Aatu Heiskanen (1886 – 1941) oli suomalainen Akseli Skutnabbin perustaman Evankeliset ystävät -liikkeen saarnamies.


title: Aatu Heiskanen

text: Heiskanen oli alun perin saarnaajana lestadiolaisessa uusheräyksessä, mutta hän joutui erotetuksi oppiriitojen takia. Heiskanen liittyi skutnabbilaisten liikkeeseen 1923, ja hän oli liikkeen päätoimisena saarnamiehenä vuoteen 1930 saakka. Hän erosi evankelis-luterilaisesta kirkosta 1924. Heiskanen piti saarnoja muun muassa Kittilässä yhdessä saarnaaja ja suomentaja Jaakko S. Ketolan kanssa. Kittilässä erosi kirkosta vuosina 1923–1930 269 henkilöä, ja eron syynä oli useimmiten joko vasemmistoon tai Skutnabbin liikkeeseen kuuluminen. Kittilässä oli Pohjois-Suomen kolmanneksi suurin siviilirekisteri Oulun ja Kemin jälkeen, ja kirkosta eronneisiin kuului myös varakkaampaa, maata omistanutta väkeä. Kittilän kunnan Alakylään perustettiin 1925 myös vaihtoehtoinen Marttakummun hautausmaa kirkosta eronneille.


title: Aatu Heiskanen

text: Tampereella pidettiin 15-17.5.1940 yhteiskristillinen kokous "Eri piireihin kuuluvien saarnaveljien hengellisen elämän syventämistä ja keskinäistä rakentumista varten". Tämän kokouksen taholta julkaistiin maamme lehdissä kaikille kristillisille piireille osoitettu veljellinen tervehdys, joka oli samalla vilpitön kädenojennus luterilaiselle kirkolle. Tervehdys otettiin lämmöllä vastaan luterilaisen kirkon pappien puolelta ja luvattiin osallistua seuraavaan veljeskokoukseen. Tampereen kokouksessa valittiin seuraavaa kokousta valmisteleva toimikunta, johon kuuluivat skutnabbilainen Aatu Heiskanen, vapaakirkollinen Oskari Jalkio, baptisti Akseli Jauhiainen sekä helluntailaiset Eino Manninen ja Niilo Suomela.


title: Aatu Heiskanen

text: Helsingin Saalem-seurakunnassa pidettiin toinen yhteiskristillinen Veljeskokous 25-28.11.1940. Kokoukseen osallistui helluntailaisia, luterilaisia, vapaakirkollisia ja skutnabbilaisia. Heiskanen piti tilaisuudessa myös avauspuheen.


title: Sonny Milano

text: Frank "Sonny" Milano (s. 12. toukokuuta 1996 Massapequa, New York, Yhdysvallat) on yhdysvaltalainen jääkiekkoilija, joka pelaa NHL-joukkue Columbus Blue Jacketsin organisaatiossa. Hän pelaa pääasiassa AHL-joukkue Lake Erie Monstersissa. Milano on pelipaikaltaan vasen laitahyökkääjä. Blue Jackets varasi hänet ensimmäisellä kierroksella 16. pelaajana vuonna .


title: Sonny Milano

text: Milano pelasi kauden 2011–2012 T1EHL-juniorisarjaa Cleveland Baronsissa, jonka jälkeen Plymouth Whalers varasi hänet 81. pelaajana OHL:n varaustilaisuudessa. Milano vietti vuodet 2012–2014 kuitenkin Yhdysvaltain maajoukkueen kehitysohjelman mukana. Kaudella 2013–2014 hän pelasi  CCM/USA Hockey All-American Prospects Gamessa. Columbus Blue Jackets varasi Milanon ensimmäisellä kierroksella 16. pelaajana . Hänen oli tarkoitus siirtyä syksyllä 2014 Boston Collegen yliopistojoukkueeseen, mutta Milanon halu tehdä ammattilaissopimus Blue Jacketsiin kuitenkin esti hänen päätöksenä siirtoon.


title: Sonny Milano

text: Kaudeksi 2014–2015 Milano siirtyi hänet kaksi vuotta aiemmin varanneeseen OHL-joukkue Plymouth Whalersiin. Syyskuussa 2014 Milano teki kolmivuotisen tulokassopimuksen Columbus Blue Jacketsin kanssa. Hän oli Whalersin paras pistemies ja syöttäjä tehoilla 22+46=68. OHL-kauden jälkeen, maaliskuussa 2015 Milano siirtyi loppukevääksi AHL-joukkue Springfield Falconsin vahvuuteen. Hän teki siellä kymmenessä runkosarjaottelussa viisi syöttöpistettä.


title: Sonny Milano

text: Milano aloitti kauden 2015–2016 Blue Jacketsin uudessa farmijoukkue Lake Erie Monstersissa. Hänen varsinainen tulokaskautensa AHL:ssä toi 54 runkosarjaottelussa tehot 14+17=31 ja 17 playoff-ottelussa tehot 4+4=8. Milano voitti kauden päätteeksi Calder Cupin. Hän teki NHL-debyyttinsä omalla kotiseudullaan Long Islandilla 31. maaliskuuta 2016 vieraissa New York Islandersia vastaan. Milano sai ottelussa jääaikaa 13.26 minuuttia. Hän pelasi kauden aikana NHL:ssä kolme runkosarjaottelua tehden yhden syöttöpisteen.


title: Sonny Milano

text: Milano pelasi alle 20-vuotiaiden MM-kilpailuissa vuosina 2015 ja 2016, joista jälkimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2014, jolloin Milano voitti maailmanmestaruuden. Hän oli tehoilla 3+7=10 Yhdysvaltain paras syöttäjä ja Milano jakoi joukkueen sisäisen pistepörssin voiton Jack Eichelin kanssa. Hän pelasi myös World U-17 Hockey Challengessa vuonna 2012, jolloin Milano voitti pronssia. Hän voitti Yhdysvaltain sisäisen pistepörssin tehoilla 4+6=10.


title: Elmer Rice

text: Elmer Rice (alkujaan "Elmer Leopold Reizenstein", 28. syyskuuta 1892 New York – 8. toukokuuta 1967 Southampton, Englanti) oli yhdysvaltalainen näytelmäkirjailija, teatteriohjaaja ja elokuvakäsikirjoittaja. Hänet tunnetaan parhaiten näytelmästään "The Adding Machine" (1923, suom. "Laskukone") ja New Yorkin vuokrataloelämää kuvaavasta Pulitzer-palkitusta näytelmästä "Street Scene" (1929, suom. "Katu").


title: Elmer Rice

text: Ricen isoisä oli ollut poliittinen aktivisti Saksassa Euroopan hullun vuoden 1848 levottomuuksissa. Niiden jälkeen hän lähti siirtolaiseksi Yhdysvaltoihin, ryhtyi liikemieheksi ja vietti eläkepäiviään Elmer Ricen kodissa. Pojasta ja isoisästä tuli toisilleen hyvin läheiset, ja Elmer Rice omaksui isoisänsä liberaaleja, ateistisia ja pasifistisia aatteita ja kieltäytyi muun muassa juutalaispoikien perinteisestä bar mitsvasta. Myös isän veli asui taloudessa ja tuli hyvin toimeen Elmer-pojan kanssa. Isäänsä Elmer Ricella oli sen sijaan etäisempi suhde. Poika luki paljon ja onkin sanonut, ettei mikään ole ollut hänen elämässään ratkaisevampaa kuin kirjastokortin hankinta.


title: Elmer Rice

text: Isän sairastuttua Elmer joutui jättämään high schoolin kesken, mutta opiskeli itsenäisesti ja pääsi opiskelemaan oikeustiedettä. Hän ei pitänyt siitä mutta valmistui kuitenkin ja toimi pari vuotta lakimiehenä. Oikeussalidraamoista tulikin Ricen erikoisala näytelmäkirjailijana, ja muissakin hänen teoksissaan ilmenee kyyninen asenne lainkäyttäjiä kohtaan.


title: Elmer Rice

text:
Fred Harrisin kanssa kirjoitettu murhamelodraama "On Trial" on ilmeisesti ensimmäinen amerikkalaisnäytelmä, joka käyttää käänteistä kronologiaa: tapahtumat etenevät siinä lopusta alkuun. Näytelmästä tuli menestys useissa maissa, ja se sovitettiin elokuvaksi vuosina 1917, 1928 ja 1939.
Ricen neljä seuraavaa näytelmää eivät menestyneet mainittavasti, mutta vuonna 1923 kantaesitetty, rohkean ekspressionistinen, parissa viikossa kirjoitettu "The Adding Machine" onnistui erinomaisesti. Siinä tylsä kirjanpitäjä Mr. Zero huomaa tulevansa korvatuksi laskukoneella, tulee hulluksi ja tappaa esimiehensä. Hän pääsee taivaaseen vain huomatakseen, että hänet todetaan sielläkin turhaksi taivaan organisaatiossa ja lähetetään takaisin maan päälle. Philip Moellerin ohjaaman alkuperäistuotannon rooleissa nähtiin Dudley Digges ja Edward G. Robinson. Vuonna 2007 yli 80-vuotiaasta näytelmästä tehtiin off-Broadway-musikaali "The Adding Machine".


title: Elmer Rice

text: 1920- ja 1930-luvuilla Rice oli erittäin tuottelias kirjoittaja, joka yhä useammin myös tuotti ja ohjasi omat näytelmänsä. Hän jopa osti käyttöönsä oman näyttämön, Broadwayn maineikkaan Belasco-teatterin. Hänen seuraava menestysnäytelmänsä oli vuoden 1929 "Street Scene", jonka Kurt Weill sävelsi myöhemmin oopperaksi. Näytelmä kuvaa vuokrataloa, jonka asukkaat ovat paenneet hellettä ulos kadulle tai avoimien ikkunoidensa ääreen, joista keskustelevat naapureidensa kanssa. Muun muassa ohjaaja George Cukor hylkäsi sen mahdottomana toteuttaa, ja Rice päättikin ohjata teoksen itse. Tuotanto sai Pulitzer-palkinnon. King Vidor ohjasi sen pohjalta elokuvan "Katukuvia" (1931).


title: Elmer Rice

text: Ricen näytelmiä 1930-luvulla olivat "The Left Bank" (1931), komedia amerikkalaisesta materialismia paossa Pariisissa, ja realistinen lakimieskuvaus "Counsellor-at-Law" (1931). Samalla vuosikymmenellä Rice kirjoitti myös kaksi romaania ja toimi menestyksellä Hollywood-käsikirjoittajana, vaikka monet elokuvamogulit pitivät häntä yhtenä ”niistä itärannikon vasemmistolaisista”.


title: Elmer Rice

text: 1930-luvun lamasta kertova, kapitalisminvastainen "We, the People" (1933, suom. "Me kansa") oli Ricelle itselleen tärkeä tuotanto mutta sai huonot arvostelut. Vuonna 1932 Rice teki matkan Neuvostoliittoon ja Saksaan, jossa kuuli Hitlerin and Göbbelsin puhuvan. Matka tuotti materiaalia hänen seuraaviin teoksiinsa "Judgement Day" (1934, suom. "Tuomionpäivä") ja "Between Two Worlds" (1934). Molemmat näytelmät menestyivät huonosti, ja Rice palasi 1937 Broadwaylle kirjoittamaan ja ohjaamaan näytelmiä uudelle Playwrights' Producing Companylle, jonka hän oli perustanut Maxwell Andersonin, S. N. Behrmanin, Sidney Howardin ja Robert E. Sherwoodin kanssa. Ricen myöhemmistä näytelmistä menestynein oli "Dream Girl" (1945). Ricen viimeiseksi näytelmäksi jäi "Cue for Passion" (1958), moderni psykoanalyyttinen muunnelma Hamlet-tarinasta. Eläkevuosinaan Rice kirjoitti ristiriitaisen vastaanoton saaneen teoksen Yhdysvaltain teatterielämästä "The Living Theatre" (1960) sekä seikkaperäisen omaelämäkerran "Minority Report" (1964).


title: Elmer Rice

text: Rice oli naimisissa 1915–1942 Hazel Levyn kanssa, ja he saivat kaksi lasta. Ricen toinen vaimo oli näyttelijä Betty Field, jonka kanssa hän ehti saada kolme lasta ennen heidän eroaan 1956. Rice asui loppuvuosinaan Stamfordissa Connecticutin osavaltiossa. Hän kuoli ollessaan matkalla Englannissa kolmannen vaimonsa Barbaran kanssa 1967.


title: Elmer Rice

text: Menestysnäytelmillään ja -käsikirjoituksillaan ansaitsemillaan varoilla Rice muun muassa keräsi merkittävän taidekokoelman, jonka nimiin kuuluivat Picasso, Braque, Rouault, Léger, Klee ja Modigliani.


title: Anthony DeAngelo

text: Anthony DeAngelo (s. 24. lokakuuta 1995 Sewell, New Jersey, Yhdysvallat) on yhdysvaltalainen jääkiekkopuolustaja, joka pelaa NHL-joukkue New York Rangersin organisaatiossa. Alun perin Tampa Bay Lightning varasi hänet ensimmäisellä kierroksella 19. pelaajana . "The Hockey News"- ja Eliteprospects.com -sivustojen mukaan DeAngelon vahvuuksiin kuuluu luistelu, hyökkäyspään pelaaminen, nopeus, ylivoimapelaaminen ja luovuus. Hänellä on kuitenkin kehitettävää oman pään pelaamisessa, kaksinkamppailuvoimassa ja sijoittumisessa. DeAngelo laukoo oikealta.


title: Anthony DeAngelo

text: USHL-joukkue Cedar Rapids RoughRiders varasi DeAngelon 222. pelaajana vuonna 2010. Hän pelasi joukkueessa kauden 2010–2011, jonka jälkeen DeAngelon varasi Sarnia Sting 26. pelaajana OHL:n varaustilaisuudessa 2011. DeAngelo siirtyi Stingiin kaudeksi 2011–2012. Kaudella 2012–2013 hän oli joukkueen tehokkain puolustaja tehoilla 9+49=58, joilla DeAngelo voitti koko OHL:n puolustajien syöttöpörssin ja sijoittui puolustajien pistepörssissä kolmanneksi. Kaudella 2013–2014 hän teki runkosarjassa pelipaikkaansa nähden hyvin yli piste per peli -tahdilla 51 runkosarjaottelussa tehot 15+56=71, joilla DeAngelo voitti koko liigan puolustajien piste- ja syöttöpörssin. Hän jakoi myös Stingin sisäisen syöttöpörssin voiton Nikolai Goldobinin kanssa ja sijoittui sisäisessä pistepörssissä toiseksi hänen jälkeensä. DeAngelo pelasi kauden aikana myös CHL Top Prospects Gamessa sekä CCM/USA Hockey All-American Prospects Gamessa. Hänen kauteensa mahtui myös kahdeksan kuukauden mittainen pelikielto, jonka DeAngelo sai helmikuussa 2014 joukkuetoveriinsa kohdistuneesta solvaavasta lausumastaan.


title: Anthony DeAngelo

text: Tampa Bay Lightning varasi DeAngelon ensimmäisellä kierroksella 19. pelaajana . Kaudella 2014–2015 hän nousi Stingin varakapteeniksi. Joulukuussa 2014 DeAngelo teki kolmivuotisen tulokassopimuksen Lightningin kanssa. Hän johti Stingin sisäisen piste- ja syöttöpörssiä tehoilla 10+28=38, kunnes joukkue kauppasi DeAngelon Sault Ste. Marie Greyhoundsiin vaihdossa Anthony Salintriin, vuoden 2015 toisen, vuoden 2017 toisen ja vuoden 2018 kolmannen kierroksen varausvuoroon. Lopulta DeAngelo voitti koko OHL:n puolustajien piste-, maali- ja syöttöpörssin tehoilla 25+64=89. Kevään 2015 pudotuspeleissä hän oli Greyhoundsin paras syöttäjä 16 syöttöpisteellään. DeAngelo palkittiin kauden päätteeksi OHL:n parhaana puolustajana Max Kaminsky Trophylla ja valittiin liigan ensimmäiseen tähdistökentälliseen. Hänet palkittiin myös koko CHL:n parhaana puolustajana.


title: Anthony DeAngelo

text: Kaudeksi 2015–2016 DeAngelo siirtyi Lightningin organisaatioon ja aloitti kauden AHL-joukkue Syracuse Crunchissa. Hän pelasi siellä koko kauden ja teki 69 runkosarjaottelussa tehot 6+37=43. DeAngelo oli joukkueensa tehokkain puolustaja ja sijoittui koko AHL:n puolustajien pistepörssissä seitsemänneksi. Kesän yhteydessä Lightning kauppasi hänet Arizona Coyotesiin vaihdossa toisen kierroksen varausvuoroon. Lightning käytti varausvuoron Libor Hájekiin.


title: Anthony DeAngelo

text: DeaAngelo pelasi alle 20-vuotiaiden MM-kilpailuissa vuonna 2015 sekä alle 18-vuotiaiden Ivan Hlinkan muistoturnauksessa vuonna 2012, jolloin hän oli Yhdysvaltain paras syöttäjä ja jakoi sisäisen pistepörssin voiton Adam Ernen ja Gabe Guertlerin kanssa kuudella syöttöpisteellään.


title: Ruokolaisten muistomerkki

text: Ruokolaisten muistomerkki sijaitsee Lieksassa Savijärven kylässä Tolkeen metsäautotien varressa. Vuonna 1968 paljastettu muistomerkki on pystytetty Suomen sisällissodan aikana 15. huhtikuuta 1918 suojeluskuntalaisten paikalla ampumien neljän veljeksen Antti, Olli, Tahvo ja Eino Ruokolaisen muistoksi. Luonnonkiveen kiinnitetyn muistokilven suunnittelivat Tauno Nevalainen ja Antero Kalavaara.


title: Ruokolaisten muistomerkki

text: Ruokolaisten neljä veljestä piileskelivät parin kilometrin päässä kotitalostaan suon keskellä sijainneessa saunassa sen jälkeen kun Lieksan suojeluskuntalaiset olivat vanginneet heidän vanhimman veljensä. Valkoiset löysivät heidän piilopaikkansa ja ampuivat veljekset saunan taakse samalle paikalle johon muistomerkki on pystytetty. Veljekset on haudattu Lieksan vanhalle hautausmaalle.


title: Ruokolaisten muistomerkki

text: Lieksassa on myös toinen Suomen sisällissotaan liittyvä punaisten muistomerkki. Ruunaassa Änisenkankaalla sijaitsee 7. maaliskuuta 1918 paikalla ammuttujen punapakolaisten muistoksi vuonna 1949 pystytetty muistomerkki.


title: Nick Schmaltz

text: Nick Schmaltz (s. 23. helmikuuta 1996) on yhdysvaltalainen jääkiekkoilija, joka pelaa NHL-seura Chicago Blackhawksissa. joukkueessa. Hänet varattiin NHL:ään ensimmäisellä kierroksella .


title: Nick Schmaltz

text: Schmaltz rankattiin sijalle 19 ennen NHL:n varaustilaisuutta 2014. Hän pelasi USHL-joukkue Green Bay Gamblersissa vuosina 2012–2014. Ensimmäisellä kaudellaan hänet valittiin tulokastähdistöön.


title: FV101 Scorpion

text: FV101 Scorpion ("Combat Vehicle Reconnaissance (Tracked), CVR(T)"), koko suunnittelunimeltään Combat Vehicle Reconnaissance (Tracked) Fire Support (Scorpion) on brittiläinen Alvis Vickers -yhtiön (nyk. BAE Systems) valmistama tiedustelupanssarivaunu. Se otettiin brittiarmeijan palveluskäyttöön vuonna 1972, ja oli käytössä vuoteen 1994 asti. Sitä valmistettiin yli 3 000 kappaletta. Scorpion saapui korvaamaan vuodesta 1972 alkaen edeltäjänsä, Alvis Saladinin. Se oli tiedustelukäyttöön tarkoitettu pyöräajoneuvo.


title: FV101 Scorpion

text: FV101 kehiteltiin korvaamaan Alvis Saladin-tiedustelupanssariauto. Vaunutyyppi tuli tunnetuksi Falklandin sodan taistelutoimissa. Ensiesittely tapahtui vuonna 1969. Belgiassa valmistettiin tätä tyyppiä lisenssituotantona.


title: FV101 Scorpion

text: Scorpion oli maailman ensimmäinen kokonaan alumiinista valmistettu panssarivaunu. Vaunussa on kolmihenkinen miehistö ja se tunnetaan keveydestään, nopeudestaan ja liikkuvuudestaan. Aseistuksena Scorpionissa on 76 mm tykki ja 7,62 mm piipunsuuntainen konekivääri. Scorpion-panssarivaunuun perustuvat myös FV107 Scimitar-, FV103 Spartan-, FV102 Striker-, FV105 Sultan-, FV104 Samaritan- ja FV106 Samson-vaunut.


title: Milorad Dodik

text: Milorad Dodik (kyril. Милорад Додик, s. 12. maaliskuuta 1959, Laktaši) on bosnialainen serbipoliitikko. Hän on Serbitasavallan presidentti vuodesta 2010. Hän edustaa Itsenäisten sosiaalidemokraattien liittoa (SNSD).


title: Milorad Dodik

text: Dodik valittiin toiselle kaudelle lokakuun 2014 vaaleissa SNSD, DNS ja SP-puolueiden tuella. Hän voitti niukasti Ognjen Tadićin.


title: Nestori L. Eskola

text: Nestori Leander Eskola (vuoteen 1890 Krouvila, 18. syyskuuta 1866 Eura – 11. marraskuuta 1937) oli suomalainen liikemies ja rakennusmestari, joka tunnetaan erityisesti rakennusurakoitsijana.


title: Nestori L. Eskola

text: Euran Sorkkisten kylässä syntynyt Eskola valmistui Teollisuuskoulusta vuonna 1895. Hän toimi vastaavana mestarina muun muassa 1902 valmistuneen Kansallisteatterin rakennustyömaalla sekä myöhemmin rakennuttajana ja rahoittajana lukuisissa kohteissa eri puolilla Helsinkiä. Helsingin kaupunginvaltuustoon Eskola kuului vuosina 1912–1915 kokoomuksen edeltäjäpuolueiden edustajana. Hän oli myös Suomen rakennusmestariliiton hallituksen puheenjohtajana 1905–1924. Kunnallisneuvoksen arvonimen Eskola sai vuonna 1915.


title: Nestori L. Eskola

text: Vuonna 1919 Eskola osallistui heimosotiin kuuluneeseen Aunuksen retkeen ja kuului myös valloitettuja alueita hallinneeseen Aunuksen väliaikaiseen hoitokuntaan.


title: Nestori L. Eskola

text: Hänen tyttärensä oli kirjailija Lempi Ahla ja poikansa niin sanottuihin ”ryssänupseereihin” lukeutunut kapteeni Anto Eskola, joka osallistui muun muassa Viron vapaussotaan I Suomalaisen Vapaajoukon mukana. Eskolan toinen tytär Marja oli 1930-luvulla lyhyen aikaa naimisissa taidemaalari Oskari Paatelan kanssa.


title: Conner Bleackley

text: Conner Bleackley (s. 7. helmikuuta 1996) on kanadalainen jääkiekkoilija, joka pelaa NHL-seura St. Louis Bluesin organisaatiossa. Hän on Colorado Avalanchen ensimmäisen kierroksen varaus .


title: Conner Bleackley

text: Bleackley varattiin WHL-joukkue Red Deer Rebelsiin ensimmäisellä kierroksella numerolla 21.


title: Conner Bleackley

text: Toisella kokonaisella kaudellaan 2013–2014 Red Deer Rebelsissä Bleackley nimettiin joukkueen kapteeniksi 17-vuotiaana.


title: Conner Bleackley

text: Bleackley varattiin Colorado Avalancheen ensimmäisellä kierroksella .


title: Brunein kapina

text: Brunein kapina oli vuonna 1962 käyty epäonnistunut kapina Brunein monarkiaa vastaan. Kapinalliset saivat apua Indonesialta, joka kapinoi Malaijien saaristossa eurooppalaisten siirtomaavaltaa vastaan. Kapina toimi alkusysäyksenä Indonesian ja Malesian väliselle konfrontaatiolle ja Bruneissa luovuttiin orastavasta demokratiasta.


title: Brunein kapina

text: Vuonna 1962 Malaijan liittovaltion pääministeri Tunku Abdul Rahman ehdotti valtioliittoa, johon kuuluisivat Malaija ja Singapore sekä Borneon saarella sijaitsevat Sarawak, Pohjois-Borneo ja Brunei. Muut valtiot yhdistyivät Malesian liittovaltioksi, mutta Brunein sulttaani päätti jäädä valtioliiton ulkopuolelle.


title: Brunein kapina

text: Brunein lakiasäätävän neuvoston johdossa toimi sulttaanin nimittämä A. M. Azahari. Azahari vastusti Malesian liittovaltion perustamista ja kannatti Borneon saaren pohjoisten osien liittämistä takaisin Brunein sulttaanikuntaan ja Pohjois-Borneon federaation muodostamista, sekä maan erottamista Britannian hallinnon alaisuudesta. Brunein vuoden 1962 vaaleissa Azaharin johtama Brunein kansanpuolue (PRB) sai kaikki paikat maan lakiasäätävässä neuvostossa.


title: Brunein kapina

text: Joulukuun 5. vuonna 1962 oli määrä pitää ensimmäinen lakiasäätävän neuvoston kokous, jossa PRB:n oli määrä esittää päätöslauselma, jossa esitettiin Borneon pohjoisten alueiden liittämistä Bruneihin. Sulttaani hylkäsi tämän päätöslauselman ja lykkäsi kokouksen pidettäväksi myöhemmin joulukuussa. Tapauksen jälkeen Azahari lähti Manilaan.


title: Brunein kapina

text: Kapina alkoi aamuyöllä 8. joulukuuta vuonna 1962, kun anti-kolonialistisena vapautusliikkeenä itseään pitävä Pohjois-Kalimantanin kansallinen armeija (TNKU) käynnisti Brunei Townissa koordinoidut iskut, joiden tavoitteena oli ottaa haltuun Serian öljykentät ja maan hallintorakennukset. Kapinalliset saivat haltuunsa Serian ja Limbangin kaupungit, sekä poliisiasemia Bruneissa ja Sarawakissa, sulttaanin palatsin ja voimalaitoksen. Poliisivoimat olivat edelleen lojaaleja Brunein sulttaanille, mutta kapinallisille poliisilaitokset olivat aseistuksen lähde.


title: Brunein kapina

text: Singaporessa olleet britit hälyttivät apuun gurkhajoukkoja, jotka lähetettiin Bruneihin jo saman päivän iltana. Parin päivän kuluttua saapui lisää apujoukkoja Singaporesta. Yhdeksässä päivässä kapina saatiin kukistettua ja Limbang ja Seria saatiin vallattua takaisin kapinallisten hallusta. Noin 40 kapinallista menetti henkensä ja tuhannet antautuivat. Useat kapinalliset vetäytyivät Indonesian puolelle. PRB:n johtaja Azahari oli kapinan aikana Filippiineillä, mistä hän pakeni Indonesiaan. Toinen kapinallisjohtaja Yassin Affendi haavoittui kapinan yhteydessä ja hänet vangittiin. Kapina oli laaja, mutta kapinallisjoukot olivat huonosti organisoituja ja suhteellisen heikosti aseistettuja, joten Britannia kukisti kapinan nopeasti.


title: Brunein kapina

text: Kapinan jälkeen aseelliset hyökkäykset Indonesian puolelta Malesiaan kuitenkin jatkuivat ja indonesialaissotilaita liittyi Azaharin joukkoihin. Indonesian armeijan kommandojoukot tekivät terrori-iskuja Indonesiasta käsin Malesian puolelle Sukarnon hallituksen tukemina ja Indonesian-Malesian konfrontaatio sai alkunsa. Tapaus johti myös siihen, että Bruneissa orastava demokratia kukistettiin ja sulttaani jatkoi maan itsevaltaisena hallitsijana.


title: John Quenneville

text: John Quenneville (s. 16. huhtikuuta 1996) on kanadalainen jääkiekkoilija, joka pelasi kaudella 2016–2017 ensimmäisen vuotensa ammattilaisena New Jersey Devilsin organisaatiossa. WHL-juniorisarjassa hän voitti keväällä 2016 Brandon Wheat Kingsissä sarjan mestaruuden.


title: John Quenneville

text: WHL:ään Quennevillen varasi kolmannella kierroksella Brandon Wheat Kings. Hän pelasi Wheat Kingsissä neljä kautta 2012–2016. New Jersey Devils varasi hänet NHL:ään ensimmäisellä kierroksella . Kaudella 2015–2016 Quenneville oli voittamassa WHL:n mestaruutta. Hän oli tuolloin 16 maalillaan pudotuspelien paras maalintekijä.


title: John Quenneville

text: Quenneville siirtyi kaudeksi 2016–2017 New Jersey Devilsin organisaatioon. Ensimmäisellä ammattilaiskaudellaan hän pelasi 12 ottelua NHL:ssä ja 58 ottelua AHL-seura Albany Devilsissä. Quenneville voitti Albanyn sisäisen pistepörssin tehtyään 46 pistettä.


title: Mustila

text: Mustila voi tarkoittaa seuraavia:


title: FV106 Samson

text: FV106 Samson on brittiläinen korjauspanssarivaunu, ARV ("Armoured Recovery Vehicle"). Alvis Vickersin valmistama evakuointi- ja korjausvaunu kuuluu kokonaiseen panssarivaunujen perheeseen, eli vaunusarjaan joka on FV101 Scorpion-tyypistä kehitelty. Sen runko on FV103 Spartania vastaava, joka on ollut miehistönkuljetusvaunu (APC). Aseistuksena Samson-korjausvaunussa toimi 1x 7,62 mm konekivääri. Vaunun takaosassa toimi hinausvinssi, joka sai voimansa suoraan moottorista. Vinssissä oli 229 metriä pitkä hinauskaapeli.


title: FV106 Samson

text: Vaunun omamassa oli 8 740 kg, ja miehistön määrä 3 henkeä. 4,2 -litrainen Jaguar J60 Mk100B-bensiinimoottori oli 195 hevosvoiman (145 kw) tehoinen. Uudistamisohjelman puitteissa moottorit vaihdettiin saman tehoisiin, mutta polttoaineen käytöltään taloudellisempiin 5,9 litraisiin Cumminsin BTA dieselmoottoreihin. Ne takasivat suuremman vääntömomentin.